Маблағ тадбиркор ва… оддий халқ чўнтагидан бўлади « O'zbekiston ERK Demokratik Partiyasi\nМаблағ тадбиркор ва… оддий халқ чўнтагидан бўлади\n04 June 2016 - 7:00\nБешинчи шох: “Ўз уйингни ўзинг асра”\nМен сираям тушунмайман, бошим шишиб кетади: нимага ўз уйимни ўзим асрашим керак? Бошқа ишим йўқми?\nТасаввур қилинг: мамлакатда ўттиз милёнли халқ эртаю кеч фақат ўзининг уйини асраш билан банд! Бу қанақа ҳаёт? Тирикчиликни ким қилади? Мен давлатга мени асраш ваколатини берган бўлсам, тиним билмасдан ишлаб, топган пулимнинг катта бўлагини мени асрашни бўйнига олган давлатни боқишга ажратаётган бўлсам, тағин бу номард давлат мендан нима истайди?! Эркакми ўзи бу?! Нимага бўйнидаги вазифасини безбетларча менинг елкамга ошириб юборяпти – шу нарсага ҳеч тушунмайман. Менинг, сизнинг, ҳаммамизнинг уйимизни, молимизни, жонимизни асрашга қасам ичиб сўз берган давлатим шу қадар кучсиз, уқувсиз бўлиб қолдими деб изтироб ҳам чекиб қўяман.\nНеча юзминглик мелисам қани? Неча ўнминглик лашкарим, хавфсизлик хизматим қани? Пуркурорлар, терговчилар, ҳакамлар қани? Улар мамлакатни асрамаса, бошқа нима иш қилади, деб бошим қотади. Айтгандай, кўчалар бўйлаб катта-катта огоҳлантириш лавҳалари тобора кўпайиб боряпти. “Ўз уйингни ўзинг асра!”; “Огоҳ бўлинг!”; “Қулликдан асранинг!”; “Тадбиркорлар! Сизлар учун ишонч телефонлари: фалон, фалон…”; “Ўта хавфли жиноятчилар қидириляпти (расмлари билан)!” ва ҳоказо…\nТошкент метросида-ку, огоҳликка даъватларга аллақачон қулоқ ўрганиб бўлди. Метронинг у бошидан бу бошига етгунча бунақа “Огоҳ бўлинг!”лар неча марта такрорланишини эринмаган одам санаб чиқсин. Узоқ-яқиндан келган меҳмон ҳар қадамда “Огоҳ бўлинг!”ларни ўқийвериб-эшитавериб: “Нима бало, Ўзбекистон уруш ҳолатидами?” деган хаёлга борса ҳам ажаб эмас.\nЎтган асрда Иккинчи жаҳон уруши пайти қамалда қолган Лелинградда уч йил давомида шунақа вазият бўлгандир. Тағин ҳам Оллоҳга шукр, Лелинграддаги каби кунда бир неча бор огоҳликка чақирувчи сиреналар янграмаяпти Тошкент осмонларида. Давлатимиз уялмай-нетмай “Бизга ишонманглар!” дегани-да бу.\nБу аҳмоқона шиорига қараганда, ҳа, давлатга ишониб бўлмайди. Жонимиз ҳам, молимиз ҳам ўзимизга керак. Шунинг учун, азизлар, “сенинг вазифанг-менинг вазифам” деб ҳадеб сенсолар қилавермай, ўзимизни ўзимиз асрашга ўтақолайлик.\nЛекин қўлда қуролимиз йўқ. “Ҳар хонадонга биттадан Калашников автомати!” деган шиорни ўртага ташлайликмикан? Унақада, қурол тўплаяпти, деб… бу ёғи ҳам чатоқ. Хуллас, ўз уйимизни ўзимиз қуруқ қўл билан асрашимизга тўғри келади. Рози бўласизлар.\nОлтинчи шох: Советчасига…\nМақсуд Шайхзода Лелин ўлимига бағишлаб ёзган марсиясида:\n“Лелин ўлди… Ўлдимикан? Йўқ, ўлган эмас!” деган сатр бор.\nЎшани озгина ўзгартирсак, “Совет ўлди… Ўлдимикан? Йўқ, ўлган эмас!” бўлади.\nЯна: “Лелин ўлди, лекин унинг иши абадий яшайди!” деган шиорлар ҳам бўларди.\nБунга ҳам ижодий ёндашиб кўрамиз: “Совет ўлди, лекин унинг бошқарув усули ҳамон яшаяпти!”\nҲеч бўлмаса, алоҳида олинган бир мамлакатда!\nЧиндан ҳам, минбарга қулоқ солсак, совет тугаган, Ўзбекистон мустақил бўлган, аммо ҳаётга боқсак, ишлар советчасига давом этяпти. Давлат советча, бошқарув советча, нутқлар советча, тадбирлар советча, маърузалардан руҳланиб кетишлар советча…\nОлий Мажлисни Олий Советдан, президентни Биринчи секретардан, Давлат маслаҳатчиларини Сиёсий буйро аъзоларидан ажратолмайсиз, тим ўзи. Пастдан то тепагача ҳамма Бир Кишининг оғзига, қош-қовоғига қарайди – у нима деса, ўша бўлади…\nБир куни советча фармон чиқди: шаҳарлар таъмирлансин, кўчалар кенгайтирилсин, ҳар бир шаҳарнинг марказий кўчаларида камида икки қаватли уйлар қурилсин!\nИш ҳам советчасига бошланди.\nБиринчи бўлиб Андижон енг шимарди. Битта катта кўчасини намунага бутунлай бузиб, қайта қурди. Тартиб бундай: илгаридан яшаб келганлар кучи етса, икки-уч қаватли қилиб ўзи қурсин, кучи етмаса, уйини биронта бойга сотсин, эски ҳолатда қолишига чидаб ўтирилмайди!\nҚурганлар қурди, сотганлар сотди. Ярмини сотиб, пулига қолган қисмини қурганлар ҳам бўлди. Одамлар фойдаланиб қолди, дейишди биладиганлар. Наманган қўшниси Андижондан орқада қолармиди? Отни қамчилаб, улоққа кирди. Бузҳо-буз, қурҳо-қур!.. Ҳалиям давом этяпти.\nКейин Самарқандда зўр қурилишлар бошланди. Шаҳарни тўрт-беш йил олдин кўрганлар бугун танимай қолади, дейишади мезбонлар. Айрим кўчалари Андижонникидан ҳам ўтиб кетди. “Қўқон ҳам бир вақтлар давлат сўраган шаҳар, қачонгача мана шу ҳолларингга чидаб юрасизлар?!” деб президент қўқонликларнинг ғурурини қўзғаб юборган эди, 2010 ‒ 2011 йил қиши эшик қоқиб турганига қаралмади, одамлар қийналиб қолар, деб ўйлаб кўрилмади, кўчиб бориб яшаб туришга жойи борми-йўқми экани ҳам суриштириб ўтирилмади ва… кеч кузакда бирдан бузди-бузалоқ бошланиб кетди.\nЭлектр, газ тақчиллигидан шундоқ ҳам аҳволи танг қўқонликлар ўша қиш ичи биратўла кўчада қолди ҳисоб. Ҳаммаёқни дод-вой, қий-чув тутди, аммо додхоҳ топилмади…\nҲартугул, вақт аламларни кетказаркан. Бир замонлар давлат сўраган шаҳримиз сонга кириб қоларкан-ку деб одамлар амаллаб қишни ҳам чиқарди. Кўчалар… кўчаларга қўшилиб яралар бита бошлади. Фарғонани айтмайсизми! Фарғона шу дамгача меҳмонларга шинам, соя-салқин кўчалари билан ёқарди. “Аср қурилиши” бошлангач, кўчалар кенгаяди деган баҳонада юз эллик йиллик чинорлар ҳам қулатилди. Ёшуллилардан кўпи лабини тишлаб, бошини сарак-сарак қилганини ҳам кўрдик, кўзидан ёш думалатганларини ҳам кўрдик. Начора, чидаш керак. Кўпга келган тўй.\nСовет бир иш қилмоқчи бўлса, роса дабдаба билан бошлар, бутун дунёга ноғора қоқар эди: “Турксиб”, колхозлаштириш, индустрлаштириш, электрлаштириш (ГОЭлРО), маккажўхорилаштириш, қўриқ очиш, “БАМ”, “КамАЗ”, Бутуниттифоқ комсомол қурилишлари… ва ҳоказо.\nЛекин, тан бериш керак, бу ишларнинг ҳаммасини улкан режалар асосида давлатнинг ўзи қиларди. Ташаббускор давлатми, молияси ҳам давлатнинг бўйнида эди. Баҳонада милёнлаб ёш йигит-қиз иш билан таъминланарди. “Мустақил” Ўзбекистонда эса, президент (давлат) ташаббус қилади, мақтовлар ҳам унга йўналтирилади, аммо маблағ тадбиркор ва… оддий халқ чўнтагидан бўлади, бутун оғирчилик халқнинг бўйнига тушади. Одатдагидек, ишхоналарга, айниқса мактабларга одам солиғи солинди, узоқ-яқин демай мажбурий ҳашарчилар чўнтакларидан пул чиқим қилиб, навбатма-навбат Фарғонага бориб ишлаб берди. Мамлакатнинг бошқа шаҳарларида ҳам қурилиш худди шу йўсинда бўлди…\nУшбуларни ўқиб туриб, ториқманг: “Мунча киноя? Шаҳарлар обод бўлса, яхши эмасми?” дейишга шошилманг. Биз ҳам ободлик тарафдоримиз. Қанийди, шаҳару қишлоқларимиз ривожланган мамлакатларнинг шаҳар-қишлоқлари каби чиройли, кўркам, одамнинг кўнглини яшнатиб юборадиган даражада обод бўлса, унинг устига, улар ҳар бири ўзига хос бир шаклда обод бўлса! Буни биз ҳам чин юракдан орзу қиламиз.\nҒашлигимиз ободлик йўлидаги ишларга эмас, бунақа катта ишларни советчасига бошлаб, советчасига олиб бориб, советчасига тугатишларгадир. Улкан ишларга бир оғиз гап билан, пишиқ ўйланмасдан киришиб кетишлар ёқмайди одамга. Маъмурий-буйруқбозлик билан бошланган ишлар кўпинча бирхилликларга, қолипларга олиб келади. Худди бугунги “намунавий лойиҳалар асосида қурилган қишлоқ уйлари” каби – бутун мамлакатда ҳаммаси бир хил услубда, бир хил қолипда. Кўпнинг тақдирини белгиловчи қарорлар асло кенгашсиз қабул қилинмаслиги керак. Масалан, имлони ўзгартириш масаласи жуда тор доирада, халқнинг хоҳиш-иродасига терс равишда ҳал этиб юборилди. Ўтган аср 90-йиллари улусимизнинг асосий кўпчилиги араб имлосига асосланган эски ўзбек ёзувини истаган ва илк Тил қонунида бу ирода ўз ифодасини топган эди. Кейин нима бўлди?\nКўзларга кўринмас “торгина доира” бизга мутлақо ёт лотин имлосини танлади ва қонунни ҳам тез ўзгартирди. Минг йиллик тарихимизни, илмий-адабий меросимизни эндигина мозорлардан кавлаб чиқара бошлаган эдик, бу кейинги қонун билан уни яна қайтадан гўрга тиқдик. Алам қиладигани ‒ у баҳосиз маънавий бойлигимизни олдин ўрис-совет босқинчилари тарих гўрига кўмиб ташлаган бўлса, энди бир ҳовуч “ўзимиз” кўмдик.\nХудди шунингдек, шаҳар-қишлоқ қиёфаси масаласига ҳам енгил-елпи, бирёқлама қараляпти. Шаҳар йиллар, балки асрлар давомида ўзига хос кўриниш олади. Чет элликни қўйинг, ўзимиз бир шаҳардан иккинчи шаҳарга борсак, биринчи галда унинг бошқачалигига диққат қаратамиз. Ҳар бир макон ўша ерликларнинг узоқ йиллик яшам тарзи ва тажрибаси меваси ўлароқ ўзигагина хос кўринишда бўлмаса, бир-бирига ўхшайверса, қизиғи қоладими? Албатта, бузиш осон, пул бўлса қуриш ҳам қийин эмас, аммо айни юртга хос муҳитни ва қиёфани шакллантириш… Бунга советча битта буйруқ билан эришиб бўлмайди.\nОллоҳнинг элчиси (с.а.в.): “Шошқалоқликда яхшилик йўқ”, деб бежиз айтмаганлар, ахир.\nСоветчасига бузди-бузалоқда одамларнинг узоқ замонлардан шаклланиб келган руҳияти, ўзаро муносабатлари ҳам бузилиб кетиш таҳликаси бор. Ёмон гумон қилмаймиз-у, аммо-лекин айрим ишларга қараб туриб: “Ўзи сиёсат айни шу қалбларимизни, руҳларимизни ўзгартириш йўлидан кетмаяптими?” деган хаёлга ҳам бориб қолади одам.\nМана, ўзингиз бир ўйланг: минг йилдан бери “деҳқон” бўлиб келган деҳқон нимага бирдан “фермер”, деҳқон хўжалиги “фермер хўжалиги” бўлиб қолди?! Ёки, масалан, “қишлоқ” сўзи нима гуноҳ қилган эди, уни ўчириб ўрнига “фуқаролар йиғини” жорий этилди?! “Қишлоқ” тоза ўзбекча ва ўзимизники эди, ўрнига қоришиқ бир тилда, ҳам айтилишга қийин иборалар тўқиб чиқаришдан мақсад нима?! “Кутубхона” сўзи-чи? Бугун “ахборот-ресурс маркази” деб аталяпти. Кимдан чиқди бунақа аҳмоқона таклиф?!\nБутун дунёда тил мураккабликдан соддаликка қараб интилади, бизда аксинча бўлди – битта сўз ифодалаб келган атамаларни қўйиб, ўрнига иккита, учта, ҳатто тўртта сўзли бирикмалар амалга киритилди! Мақсад нима ўзи?! Тилдаги бу каби бузди-бузалоқлар билан шаҳарлардаги бузди-бузалоқлар орасида кўринмас, лекин тўғридан-тўғри бир боғлиқлик сезилади. Узоқ замонлар ичра аймоқлашган, ҳар бир миллатни кучли қилиб турадиган, фақат ўша миллатгагина хос бўлган ўзлик (менталитет) кимларгадир қаттиқ халақит қилаётганга ўхшайди…\nМустамлакачилик “илми”да махсус бир йўналиш бор: неча замонлардан бери маҳаллий аҳолининг кўзи кўникиб, ўрганиб, руҳан боғланиб, ҳар бир ҳолати ҳақида билимга эга бўлиб, адабиётларида куйлаб, урф-одатларида бир унсур тариқасида қўллаб келган муҳитни кескин ўзгартириш билан маҳаллий халқларни ўтмиш билан боғлаб турган илдизлар кесилади; онг ва руҳига эгалик қила бошланади. Бундай ишларга “миллий-маҳаллий” дарахтларни йўқотиб ўрнига ажнабийларини экиш, ер тузилиши (релйеф)ни ўзгартириш, шаҳар ва қишлоқларнинг қадрдон қиёфасини бузиш… каби ишлар киради. Яъни, енгилган халқларни ўзлигидан чиқариш ва то қайтадан ўзига келиб олгунича узоқ замонлар уларнинг онги ва руҳига эгалик қилиш учун асрлар давомида миллатни Ватанга, Ватанни миллатга боғлаб келган кўринмас иплар битта-битта узилади. Масалан, Катта дунё фитнаси ила Фаластин тупроқларида ясама равишда 1948 йили “Исроил” деган давлат ташкил қилинганидан бери саҳюнийлик (сионист) сиёсати ерли фаластинликка тегишлиликни билдирадиган ҳар бир нарсани ўзгартирди ‒ эгасини ҳайдаб чиқаргач, уйларини бузди, дарахтларини қўпорди, кўчаларни бошқа ёқдан солди, жуҳудча номлар қўйди, ҳатто жой кўриниши (макон релйефи)ни ҳам ўзгартирди. Обод қилиш эмас, тарихий хотирани ўчириш дейилади бу!\n1991 йили ўрис-совет мустамлакасидан қутулиб энди кимнинг истилосига учрадик экан, йигирма йилдан бери мияларимиз ювилиб, тарихий хотираларимиз кетма-кет ўчириб ташланяпти?! Худди миллий муҳит (колорит)нинг ўзига хослигини кўрсатадиган тол, терак каби дарахтларимизни “қириб”, ўрнига ёппасига арчаю бошқа ажнабий дарахтлар қалаштириб экиб ташланаётгани каби. Ҳеч нарса билан ўлчаб бўлмайдиган халқ руҳияти ва миллий хотирани ўзгартириш. Эскидан узиб, янгича манқурт одам яратиш. Бир хил қолипда. Худди совет каби.\nҲа, совет ҳам ўз қўли остидаги халқлар тарихини бузиб, ўтмишини тамоман ўчириб, миллатларнинг ўз қиёфасини ўзгартириб “янги совет кишиси”ни яратмоқчи бўлган эди. У машъум тажрибадан энди қутулдик деганимизда бошимизда яна қандай тажриба ўтказила бошлади?! Бу ишлар балки биз ўйлаганимизчалик атай ёмон ниятда қилинмаётгандир, лекин натижа эътибори-ла таҳликали экани аниқ.\nЭнди икки оғиз сўз “намунавий лойиҳалар асосида” қурилаётган қишлоқ уйлари ҳақида. Халқ тилида “Президент уйлари” деб аталади.\nБу “лойиҳа”га бошда балки эзгу ниятларда қўл урилгандир. Қишлоқларимиз обод бўлса, маданийлашса, замонавийлашса, яшаш тобора қулайлашса, яхши-да. Лекин бу яхши ният ҳам дарров кампаниявозликка, аста-секин йирик бозорга айлантириб юборилди ва бутун мамлакатни бир хил лойиҳадаги уч хонали, тўрт хонали, беш хонали қолип уйлар босиб кетди. Кўчалар бир хил, арчалар бир хил, дарвозалар бир хил, томлар бир хил, хоналар бир хил, деворлар бир хил, ранглар бир хил… Сирдарё бир хил, Қашқадарё бир хил, Қорақалпоғистон бир хил, Хоразм бир хил, Тошкент бир хил, Навоий бир хил…\nБундай бирхиллик одамнинг руҳиятини бузади, ранг-баранглик бойлигидан бирхиллик қашшоқлигига олиб келади. Қолип уйларда қолип руҳиятлар шаклланади. Агар одамлар ўзлари ҳовлиларини ўзгартириб, ўзларига мослаб олмасалар, бу бирхиллик бориб-бориб одамни манқурт қилиб қўяди ‒ фикрларни ҳам бир қолипга солади. Мана шуниси чатоқ. Советча услуб яхши ниятлардан ҳам ёмон натижалар келтириб чиқаришига бир мисол бу.\n“Намунавий лойиҳалар асосида қурилаётган уйлар” теварагидаги ўйинларни кўриб туриб: “Бу лойиҳани ким ўйлаб топган бўлса ҳам, ома-лекин роса зўр ўйлаб топган!” деб юборади киши.\n“Лойиҳалар” орқасига президентни қўйиб (президент ўзи ҳам жон-жон деб рози бўлди!), унинг орқасида катта пул ишлаб олса бўлишини сезган уддабурон дарров давлат билан қоронғида топишишди. Худди мошина савдосида бўлганидек, шошилинч “Давлат + уддабурон” қўшма корхонасини тузишди. Олдинига кўкларга кўтариб мақтай-мақтай “лойиҳалар”га сиёсий тўн кийдиришди, сўнгра очиқдан-очиқ “чайқов бозори”га айлантириб юборишди. Мана, энди неча йилдан бери бировлар ҳисобидан чўнтакларини қаппайтириб ётишибди.\n“Сиёсий тўн кийдириб”, “бировларнинг ҳисобидан” деганимизнинг изоҳи бундай:\n“Бизнес”нинг биринчи босқичида “намунали уйлар” учун қурилиш хомашёлари ‒ семун, ғишт, ёғоч-тахта тадбиркорлардан зуғум билан, мажбуран арзонга “сотиб олинади”! Тадбиркор бордию билмасдан ғингшиб қўйса, дарров: “Нима, сен президентимиз ташаббуси билан намунавий лойиҳалар асосида қурилаётган уйларга қаршимисан?!” деб бир пишқирилади. Чорасиз тадбиркор ҳам нима қилсин? Аламини ичига ютадию… “намунали лойиҳа”га хом-хатала ғиштларини, сербутоқ тахталарини ўтказворади. Иккинчи босқичида қурилишга қишлоқларда ишсиз юрган арзон ишчи кучи тортилади. Улар вақтинчалик бўлса-да иш топганига хурсанд, энг оз иш ҳақига ҳам мажбур ишлайди. Қарабсиз, бу икки сабаб билан усти ялтироқ ичи қалтироқ “намунали” уйлар анча арзонга битказилади.\nСўнг “бизнес”нинг учинчи босқичига ўтилади: хом-хатала ғиштию сербутоқ тахтасини ўтказган тадбиркор, фермер, савдогар, умуман қишлоқ пултопарлари бир куни гиламга чақирилади. “Намунали уйлар”дан битта-битта сотиб олиш “таклиф этилади”. Табиий, таннархидан икки-уч баравар қиммат баҳо айтилади. Қишлоқ аҳолиси учун бу нарх жуда баландлигидан ташқари, уйлар сифати қанақалигини ҳам билган тадбиркор, фермер, савдогар, умуман қишлоқ пултопарлари бирданига кўнмайди, олдинига ўзини сал орқага ташлаб кўради. Шу заҳоти қарши томон сиёсий ҳужумга ўтади: “Нима, сен президентимиз ташаббуси билан намунавий лойиҳалар асосида қурилган бу шинам уйлар ҳувиллаб ётишини хоҳлайсанми?!” Хуллас, уй айтилган баҳога пулланади!\nУйга мажбуран эга бўлиб қолган тадбиркор ё унинг хотини хижолатли илжайиб телемухбирга суҳбат беради: “Муҳтарам президентимизга раҳмат, бизга мана шундай шинам уйлар қуриб бердилар…” дейди. Худди бу уйни президент унга текин қуриб бергандай. Шунча қимматга ҳамда мажбуран сотиб олган уйим учун нимага президентга раҳмат айтишим керак, деб ўйлаб кўрмайди, уни шундай дейишга ундаган мухбирдан ҳам сўрамайди. Нимага? Чунки иккаласи ҳам сиёсий зийрак ‒ бу ишларнинг орқасини яққол кўриб туради.\nШунинг учун телесуҳбатдан олдин бир-бирига кўз қисиб, имо қилиб, жилмайиб қўйган бўлади. Тушунарли…\nКамералар ўчирилганидан кейин эса… бир пиёла чой ва бир чўқим ош устида… турмушнинг тобора оғирлашиб кетаётгани ҳақида узоқ гангир-гунгурлашиб ўтиришади.\nТелемухбир икки пиёладан кейин оғзи бўшалиб кетиб: “Битта маошга кун кечириб бўлмай қолди, қаламҳақи ҳам бир марта қорин тўйғазишга етмайди…” деб нолийди.\n“Намунали уй” эгаси-тадбиркор мухбирнинг ишорасини англайди, албатта. Аммо иштаҳасини сал кесиш учун ўзи ҳам йиғи бошлаб юборади: “Ишлагани қўймайди… шилгани шилган… ҳали бу уйни одам қилишим учун яна шунча сарфлашим керак…”\nПойтахтда Оммавий ахборот воситалари ташвиқот карнайини қулоқларни қоматга келтиргудек варанглатиб, ўртада даллоллик қилиб, бу сариқ уйларнинг қийматини баттар ошириб туради! “Намунали уйлар” бизнесининг ёрдамчи тўртинчи босқичи ҳам бор. У кўпроқ маиший бўлиб, сиёсий пўписанинг ёнига тиркаб қўлланади. “Бу уйларда газ қишин-ёзин бўлади, чироқ ҳеч қачон ўчмайди!” деб сирли шама қилиб қўйилади.\nГаз-чироқ масаласини давлат ҳал этмаса, бошқа биров қила олмаслигини биласизлар. Демак, “намунали уйлар” савдосида қинғирлик борлигини, “қишлоқлар ободлиги” шиори орқасида катта пул ўйнаётганини давлат тан олади бу билан.\nЧиндан, “намунали уйлар”да доим чироқ бор, газ ҳам бериб турилибди. Бир неча йиллардан бери газ ва чироқ тахчил бўлган Ўзбекистон шароитида “намунали уйлар” ташвиқининг жон жойи шу ‒ газ, чироқ…\nСиёсатга ҳам бўй бермай, оғриниб турган зиқна бой газ-чироқни эшитиб чўнтагидан қандай пул чиқарворганини билмай қолади. Яна қайтараман, бу “лойиҳа”ни бошда ким ўйлаб топган бўлса ҳам, ома-лекин зўр ўйлаб топган!..\nХуллас, кўр кўзга ҳам кўриниб турган ҳақиқат бу: қишлоқда ҳам, шаҳарда ҳам қурилишлар табиий йўл билан, эҳтиёждан ва ҳар кимнинг дидидан келиб чиққан ҳолда бошланмагани, ўртада шахсий ташаббус йўқлиги, советчасига ва компаниявозлик билан ташкиллаштирилаётгани оқибатида деярли ҳамма иморат шаклан бир-бирига ўхшайди.\nРанги-бўёғи ҳам бир хил: ё сариқ, ё сариққа тортиб кетадиган жигарранг!\nҚаерга борманг, тус бир хил: сариқ… сариқ… сариқ…\nҚўқон сариқ, Андижон сариқ, Наманган сариқ, Жиззах сариқ, Самарқанд сариқ, Термиз сариқ…\nСариқ… сариқ… сариқ… сариқ… Ўзбекистон сариқ!


Ўзбекистонда муомаладаги акциялар миқдорининг кескин кўтарилиши кузатилмоқда | Uzbekistan Today\nБош саҳифа / Бизнес ва инновация / Ўзбекистонда муомаладаги акциялар миқдорининг кес...\nЎзбекистонда муомаладаги акциялар миқдорининг кескин кўтарилиши кузатилмоқда\nАЖнинг оддий ва имтиёзли акцияларининг умумий миқдори бугун 2 трлн.донадан ошиб кетди ва номинал баҳоси бўйича 12,87 трлн. сўмни ташкил этмоқда.\nЙил бошида уларнинг миқдори 965,2 млрд. донага етди, 2014 йилнинг 1 май ҳолатига кўра эса бор-йўғи 10,4 млрд. донадан иборат бўлган, деб маълум қилди Қимматли қоғозлар бозорини ривожлантириш ва мувофиқаштириш маркази.\nЭкспертларнинг фикрича, акциялар сонининг кескин ўсишига асосий сабаб 2014 йилда қабул қилинган янги таҳрирдаги “Акциядорлик жамиятлари ва акциядорлар ҳуқуқлари ҳимояси тўғрисида”ги қонун ҳисобланади. Қонуннинг 23-моддасига мувофиқ акцияларнинг номинал баҳоси 5000 сўмдан ортиқ бўлмаслиги керак.1996 йилдан 2014 йилнинг май ойигача амал қилган аввалги таҳрирдаги Қонуннинг 25-моддасида акцияларнинг номинал баҳоси 100 сўмдан кам бўлмаслиги кераклиги кўрсатилган эди. Илгари кўп АЖда акцияларнинг номинал нарҳи бир акция ҳисобига юзлаб миллион сўмгача етган, бу эса акцияларнинг ташкил этилган савдолардаги муомаласини қийинлаштириб, уларни сотиб олувчилар доирасини торайтирар эди.\nСўнгги йилларда АЖнинг низом сармоялари гарчи сарф-ҳаражатлар низом капиталининг ошиши билан бир хил ҳажмда бўлишига қарамай, қўшимча акциялар чиқариш ҳисобига эмас, балки аксарият ҳолларда акцияларнинг номинал баҳоси ошиши ҳисобига ўсди.\nАкцияларнинг номинал баҳосининг максимал ўлчамига чеклов қўйилиши акциядорларга кўпроқ акция олиш имконини берди.


Педагогика институтида касбий (ижодий) имтиҳонлар бошланди - AJINIYOZ NOMIDAGI NUKUS DAVLAT PEDAGOGIKA INSTITUTI\nПедагогика институтида касбий (ижодий) имтиҳонлар бошланди\nБугун, 31 июль куни Ажиниёз номидаги Нукус давлат педагогика институтида бакалавриатнинг жисмоний маданият ва мусиқа таълими йўналишларига 2021-2022 ўқув йили қабули учун касбий (ижодий) имтиҳонлар бошланди.\nИмтиҳонлар эрта тонгдан санитария-эпидемиология талаблари асосида белгиланган режа бўйича бошланиб, кунига икки маҳал шу йилнинг 6 август кунигача давом этади.\nАбитуриентларнинг алоҳида иқтидорлари, тайёргарлигини баҳолаш мақсадида Фарғона, Наманган, Хоразм ва Навоий вилоятларидаги олий таълим муассасаларидан мутахассислар, профессор-ўқитувчилар жалб қилинган.\nТасвирий санъат ва муҳандислик графикаси бакалавр таълим йўналишига қабул учун касбий (ижодий) имтиҳонлар эртага, 1-августдан бошланиши белгиланган.\nИмтиҳонларни одилона ва шаффоф ўтказиш, ота-оналар ҳамда бошқа хоҳловчиларнинг имтиҳон жараёнини масофадан туриб онлайн тарзда интернет орқали тўғридан-тўғри кузатиб бориш имконияти яратилган бўлиб, ҳар бир абитуриентнинг иштироки видеоёзувга олинмоқда.\n– Бу йил учинчи марта олий таълим муассасасига кириш имтиҳонида иштирок этяпман. Ўтган йилларда тайёргарлигим тўлиқ бўлмай, ўқишга кира олмадим. Бу йил яхши тайёрланиб, ўз маҳоратимни, қобилиятимни намоён қилишга ҳаракат қиламан, – дейди Нукус ДПИ мусиқа таълими йўналишига имтиҳон топшираётган чимбойлик абитуриент Адилбек Ерданов.\nМаълумот учун, институтда 31 июль ва 6 август кунлари оралиғида бўлиб ўтадиган касбий (ижодий) имтиҳонларга бакалавриатнинг:\n– жисмоний маданият (шу жумладан, хотин-қизлар спорти) йўналиши кундизги ва сиртқи бўлимлари барча гуруҳларида жами 1239;\n– мусиқа таълими йўналиши кундизги ва сиртқи бўлимлари барча гуруҳларида жами 222;\n– тасвирий санъат ва муҳандислик графикаси таълим йўналиши кундизги ва сиртқи бўлимлари барча гуруҳларида жами 297 абитуриент иштирок этиши белгиланган.


2021 йил Қашқадарё вилоятида тадбиркорликни ривожлантириш йили деб эълон қилинди | Qalampir.uz\nЖамият\t13 Ноябрь 2020 16:09 4300\nЎзбекистон Республикаси Президенти Шавкат Мирзиёев иштирокида бугун, 13 ноябрь куни Қарши шаҳрида ўтган йиғилишда Қашқадарё вилоятини комплекс ривожлантириш масалалари муҳокама қилинди.\n“Қашқадарёда барча соҳаларда вазият тубдан ўзгариши шарт. Бунинг учун вилоятда ҳамма имконият бор. Ҳамма уйғониши керак”, дейди Президент.\nЙиғилишда ҳокимларнинг таклифлари ва вилоятдаги муаммоларнинг таҳлилидан келиб чиқиб, тадбиркорлик асосий йўналиш этиб белгиланди. 2021 йил Қашқадарё вилоятида тадбиркорликни ривожлантириш йили деб эълон қилинди. Бу борада манзилли ишлаш учун туман ва шаҳарларга вазирлар, тармоқ ва банклар раҳбарлари бириктирилди.\nПрезидент бугунги бозор талаби ва “ўсиш нуқталари”дан келиб чиқиб, туманларни муайян иқтисодиёт йўналишларига ихтисослаштириш зарурлигини таъкидлади.\nПрезидент аҳолини уй-жой билан таъминлаш, йўллар, ичимлик суви тармоқлари қуриш масалаларига алоҳида эътибор қаратди. Вилоятда марказлашган ичимлик суви билан таъминланиш даражасини 79 фоизга, хусусан, бу борада вазият оғир бўлган Ғузор туманида 50 фоизга етказиш вазифаси қўйилди.\n“Вилоятда ёшлар билан ишлаш бўйича янги тизим жорий этилади. Ҳокимлар ҳар ҳафтада бир кунни ёшлар билан ишлаш куни деб эълон қилиб, уларнинг муаммолари билан шуғулланади”, дейди давлат раҳбари.\n“Биз танлаган йўл – машаққат йўли. Қашқадарё бўйича улкан режаларимиз бор, жуда катта маблағ бериляпти. Энди энг асосий вазифа ва талаб – шу маблағни тўғри йўналтириб, одамлар манфаати учун ишлатиш, яхши шароит яратиш”, дейди давлат раҳбари.\n04 Март 16:45 41345\n03 Март 09:43 41311\n04 Март 18:40 28769\n03 Март 08:35 25282


05 июл 2022, Тошкент вақти: 20:16\n12500 ўринли муз Тошкент шаҳрининг Афросиёб ва Бешёғоч кўчалари кесишмасидаги 9 гектар майдонда қурилмоқда.\nТошкентдаги Humo Arena муз саройи қурилишида ҳалок бўлган 30 ёшли ишчи Муҳиддин Ҳолиқовнинг яқинлари қурилишни олиб бораётган ширкатдан товон пули талаб қилмоқда. Уларга кўра, Қашқадарёнинг Яккабоғ тумани Қишлик қишлоғидан бўлган Муҳиддин Холиқов 21 июль куни муз саройи гумбази темир устунидан йиқилиб тушган ва бир ҳафта ўтиб касалхонада ҳушига келмай жон таслим қилган.\nЯқинларидан бири Муҳиддин Ҳолиқовнинг фожиали ўлимидан 20 кун ўтиб на ҳукумат ва на қурилиш ширкати марҳумнинг оиласига товон пули берганини айтади.\n- Икки қизи етим қолди. Оиласига ким тавон тўлайди, ҳукуматми ё қурилишни олиб бораётган ширкатми?, - дея нолиди Озодлик суҳбатлашган марҳумнинг исмини айтмаган қариндошларидан бири.\nТошкентдаги Humo Arena муз саройи қурилишида ҳалок бўлган 30 ёшли ишчи Муҳиддин Ҳолиқов.\nМуҳиддин Ҳолиқов яқинлари адолат талаб қилиб, ҳуқуқ-тартибот органларига мурожаат қилмаганликларини айтди.\nHumo Arena муз саройи комплексини қуриш бўйича бош пудратчи ҳисобланган Сингапурнинг Enter Engineering ширкати суриштирув натижаларига қараб марҳумнинг оиласига товон пули белгиланишини айтди.\n- Ҳозир биз бу ҳодисага нима сабаб бўлганини билмаймиз. Ишчи баландликка чиққанида хавфсизлик камаринибоғлаганми? Лекин товон бериш масаласи кўриляпти, - деди Enter Engineering ширкатининг Озодлик суҳбатлашган кадрлар бўлими ходими.\nЛекин, Муҳиддин Холиқовнинг ҳамкасбларидан бири уни ичмайдиган, интизомли ишчи сифатида таърифлади.\n- Ота-онасининг ягона ўғили эди. Муҳиддинни ўзини эса икки қизи бор. Унақа ичадиган бола эмас эди. Эхтиётсизлик қилган бўлиши мумкин, лекин бу уни айби эмас-ку, - деди Озодликка гапирган марҳумнинг исмини айтмаган ҳамкасби.\n12500 ўринли муз Тошкент шаҳрининг Афросиёб ва Бешёғоч кўчалари кесишмасидаги 9 гектар майдонда қурилмоқда.Комплекс қурилиши 2018 йилнинг кузида якунига етиши маълум қилинган.\nМуз комплекси қурилиши февраль ойида бошланган эди. Бу ерда қишки спорт турлари (хоккей, шорт-трек, фигурали учиш ва кёрлинг) бўйича мусобақалар ўтказиш, концерт, кўргазма ва форумлар ташкил этиш режалаштирилган.\n"Ҳумо қуши" муз комплексининг макети.\nEnter Engineering гуруҳи тури мураккабликдаги саноат ва технологик объектларни қуришга ихтисослашган бўлиб, Россиянинг "Газпромбанк"и унинг акциядорларидан ҳисобланади.\nБаъзи манбаларга кўра, муз саройи қурилишини келиб чиқиши ўзбекистонлик бўлган россиялик олигарх Алишер Усмонов молиялаштирган.


Тинчлик, барқарорлик ва изчил тараққиёт йўлида халқаро ҳамкорлик мустаҳкамланади | Ўзбекистон "Адолат" социал-демократик партияси\nТинчлик, барқарорлик ва изчил тараққиёт йўлида халқаро ҳамкорлик мустаҳкамланади\n5 Июль, 11:33 • Депутат минбари, Муносабат, Янгиликлар • 103 марта кўрилди • Комментариев к записи Тинчлик, барқарорлик ва изчил тараққиёт йўлида халқаро ҳамкорлик мустаҳкамланади нет\nПрезидентимиз БМТ Бош Ассамблеясининг 72-сессиясидаги нутқида Марказий Осиёда яхши қўшничилик, ўзаро ҳамжиҳатлик ва конструктив ҳамкорлик муҳитини барпо этиш масалаларига алоҳида эътибор қаратиб, бу борада барчани фаолликка чақирган эди. Натижалар кўп куттирмади.\nБугун сессияда илгари сурилган ана шундай ташаббус ҳамда Ўзбекистон томонидан амалга оширилаётган изчил ташқи сиёсат дунё миқёсда кенг эътироф қилинмоқда.\nКуни кеча БМТ Бош Ассамблеяси томонидан қабул қилинган “Марказий Осиё минтақасида тинчлик, барқарорлик ва изчил тараққиётни таъминлаш бўйича минтақавий ва халқаро ҳамкорликни мустаҳкамлаш” резолюцияси ана шундан далолат беради.\nЎзбекистон ташаббуси билан минтақадаги қўшни давлатлар ҳамкорлигида ишлаб чиқилган мазкур ҳужжатни халқлар ўртасида тотувлик ва муштарак мақсадларга эришишни таъминлаш бўйича олиб борилаётган ташқи сиёсатнинг мантиқий давоми бўлди, дейиш мумкин. Эътиборлиси, ушбу резолюцияни дунёдаги 55 давлат вакиллари бир овоздан қўллаб-қувватлади. Унинг лойиҳасини тайёрлашда Россия, Хитой, АҚШ ва Европа Иттифоқидаги етакчи давлатлар фаол қатнашди. Зеро, бундай ҳамкорлик Марказий Осиёда дунёнинг етакчи давлатлари ўртасида манфаатлар рақобатидан кўра, самарали ҳамкорлик муҳити устун эканидан далолатдир.\nРезолюция муқаддимасида бу борадаги фаолият аниқ мисоллар билан бирма-бир тилга олинган. Хусусан, Ўзбекистон раҳбари ташаббуси билан 2017 йил ноябрь ойида Самарқанд шаҳрида бўлиб ўтган “Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик” мавзуидаги халқаро конференция натижаларига алоҳида эътибор қаратилган. Бу бежиз эмас, албатта. Чунки айнан мазкур халқаро анжуман минтақа давлатларининг бу борадаги амалий ишлари асосий йўналиш ҳамда мезонларини белгилаб берди.\nШунингдек, ҳужжатда хавфсизлик ва тараққиёт соҳаларида ҳудудий ҳамда халқаро ташаббусларни қўллаб-қувватлаш бош мезонга айлангани қайд этилган. Чунки фақатгина шу йўл билан, яъни минтақавий ва халқаро саъй-ҳаракатларни бирлаштириш ҳамда ўзаро мувофиқлаштириш йўли билангина барқарор тараққиётга эришиш мумкин.\nҚолаверса, ҳужжатда қўшни давлатларнинг Афғонистонда тинчлик ўрнатиш ва ижтимоий-иқтисодий тараққиётига қаратилган биргаликдаги саъй-ҳаракатларига ҳам урғу берилган. Жорий йил март ойида Тошкент шаҳрида бўлиб ўтган “Тинчлик жараёни, хавфсизлик соҳасида ҳамкорлик ва минтақавий шериклик” мавзуидаги Афғонистон бўйича конференциянинг аҳамияти алоҳида қайд этилган. Бу принципиал жиҳатдан тўғри ёндашув ҳисобланади.\nЗеро, Афғонистондаги низони ҳал қилмасдан туриб, Марказий Осиёни барқарор, иқтисодий ривожланган ва юксак тараққий этган минтақага айлантириш мумкин эмас. Чунки афғон замини тарихий ва геосиёсий жиҳатдан Марказий Осиёнинг ажралмас бўлаги ҳисобланади. Унинг тинчлиги нафақат афғон халқи, балки бутун Марказий Осиё минтақасида барқарор тараққиётнинг муҳим омили саналади.\nРезолюцияда, шунингдек, халқлар келажак тақдирига дахлдор муҳим масалалар тилга олинган. Жумладан, сув-энергетика захираларидан оқилона фойдаланиш, Орол денгизи ҳалокатининг асоратларини юмшатиш, минтақада транспорт-логистика инфратузилмасини барпо этиш, фан, таълим, маданият ва туризм соҳаларида кўп томонлама ҳамкорликни янада фаоллаштириш, мамлакатларнинг инновацион тараққиётини қўллаб-қувватлаш масалаларига ҳам кенг эътибор қаратилган.\nҚисқаси, БМТга аъзо давлатлар томонидан якдиллик билан қўллаб-қувватланган ушбу муҳим резолюциянинг қабул қилиниши, аввало, Ўзбекистон дипломатиясининг катта ютуғидир. Бош Ассамблеянинг мазкур резолюцияси турли мамлакатларни айнан Марказий Осиёда ўзаро ҳамкорлик йўлида ўзаро жипслаштирувчи, уларнинг биргаликдаги саъй-ҳаракатларига асос солувчи тарихий ҳужжат ҳамдир. Ушбу келишув келгусида давлатлараро ҳамкорликни янада мустаҳкамлаш, пировардида минтақа аҳолисининг бахту саодати ва фаровонлиги йўлида кенг имкониятлар яратишга хизмат қилади.\nТинчлик, барқарорлик ва изчил тараққиёт йўлида халқаро ҳамкорлик мустаҳкамланади was last modified: Июль 5th, 2018 by matbuot\n« Тарғиботчилар саксон ёшли боғда Парвозни баланд олинг, ёшлар »


ЭКСПО кўргазмасига бир кириб олгач, кечгача қайтиб чиқиш қийин. Бу эса ўз-ўзидан тушлик муаммосини келтириб чиқаради.\nПавильонлар орасида турли халқларнинг таомларини тақдим этаётган ошхоналар жуда кўп. Аммо уларнинг мутлақ кўп қисми: хорижлик сайёҳларга мўлжалланган; ё биз учун анъанавий бўлмаган таомлар тайёрлашади. Албатта, ҳар кимнинг ихтиёри ўзида, аммо биз, учинчи қаватда ўзбекистонликлар ташкил этган чойхонада тамадди қилишни маъқул топдик.\nХизмат кўрсатиш олий даражада. Ўриндиқлар жуда қулай. Бир келган одамнинг қайтгиси келмайди. Ош – Тошкентники, сариқ сабзидан дамланган. Таъбга кўра чой буюра оласиз.\nШундан сўнг Ўзбекистоннинг кўргазмасини томоша қилдик.\nЎтмиш жилоланган келажак\nИкки қаватда жойлашган Ўзбекистон павильони ҳар томонлама уйғунлиги билан кўзга ташланади. Ҳар бири санъат асари даражасида баҳоланиши мумкин бўлган катта-кичик сувенирлар, кулолчилик буюмлари, минг хил жилода товланаётган атласлар, “Ўзбекистонда ишлаб чиқарилган” тамғаси урилган алвон турли, яхна ичимликлар, қандолатчилик маҳсулотлари ва ранг-баранг ўзбек патирлари ҳар бир сайёҳни ўзига жалб этиши шубҳасиз. Узоқ муддат сақланган шароблар эса ҳамёнбоплиги билан ажралиб турибди.\nИнглиз, хитой, рус, қозоқ, ўзбек тилларида хизмат кўрсатаётган кўнгиллилар эса ҳақиқий меҳмондўстлик намунасини намойиш этишмоқда.\nЭнг замонавий маҳсулотлар қаторида машинасозлар яратган экокапсулани кўрсатиш мумкин. “Келажак уйи” деб номланган капсула қуёш энергиясидан фойдаланади. Чўл-биёбонлар, қўл етмас чўққиларда жойлашган илмий станциялар ёки геологлар партияси, дала аэропортларига мўлжалланган бу ускунанинг оғирлиги 300 килограмм. Унда иситиш ва совутиш, ёнғинни ўчириш ва ёритиш системаси мавжуд. Капсула бир кишига мўлжалланган, баҳоси эса 2000 доллар.\nЎзбекистон машинасозлари тақдим этган яна бир янгилик – 700 километргача такрор зарядланмасдан юра оладиган автомобиль. Қуёш батареяларидан фойдаланувчи биомобилнинг тезлиги одатдаги автомобилларникидан пастроқ бўлсада, унинг тежамкорлиги кўпчиликни қизиқтириши турган гап.\nШунингдек, кўргазмада Ўзбекистонда ишлаб чиқарилиши кутилаётган янги авлод смартфонлари, улкан суюқ кристалли экранлар ҳам намойиш этилди.\nИлмни... Малайзияда ўрган\nМустақилликка эришгач илмий асарларни ўз тилига таржима қилишга интилган бу мамлакат қисқа вақт ичида аҳолини инглиз тилида гапиришга ўргатиш мақбулроқлигини англаб етди. Қиролнинг Фармонига мувофиқ, бугунги Малайзиянинг давлат тилларидан бири инглиз тили ҳисобланади. Ҳудудида мусулмонлар, насронийлар, буддойилар, турли ҳинд диний оқимларига эътиқод қилувчилар яшовчи қироллик жаҳоннинг энг жадал ривожланаётган мамлакатлари қаторига киради. Бу ўлкада, айниқса, рақамли технологияларга қизиқиш катта.\nХитой ва Ҳиндистон павильонлари орасида жойлашсада, ушбу мамлакат вакиллари кўпчиликнинг эътиборини тортмоқда. “Яшил” технологиялар акс этган павильон инсониятнинг келажакда фақатгина такрор тикланувчи энергетика манбаларига таянган ҳолда ривожлана олишига ишонч уйғотади.\nБугунги кунда Малайзияда амалда бўлган энергия ишлаб чиқариш, сақлаш, ундан тежамкорлик билан фойдаланиш усуллари барча мамлакатларга намуна бўлиши мумкин. Айниқса, йилнинг кўп қисмида ҳаво очиқ бўладиган Ғарбий Қозоғистон учун ушбу мамлакатда ишлаб чиқарилаётган қуёш панеллари катта аҳамият касб этади.\nШуни ҳам айтиш керакки, Малайзия ўз иқтисодий сиёсатида шариат тамойилларидан фойдаланади. Жумладан, “исрофдан қочиш” талаби ундаги барча ташкилотлар олдига қўйилган асосий шартлардан бири.\nМазкур мамлакат айни вақтда ўзидаги бой тропик ўрмонлар, унда яшовчи “юрувчи” дарахтлар, турли-туман ўсимликлар оламини намойиш этмоқда. Шунингдек, миллий таомларни ҳам тановул қилиш мумкин.\nОкеан ортидан хитоб: “Келажак энергияси – қалбимизда!”\nАҚШ илм-фан тараққиётида пешқадамлардан бири. Ушбу мамлакатдан 40 нафар кўнгилли келган. Мазкур павильоннинг бош комиссари Жорж Крол. Ижодкор жамоанинг саъй-ҳаракати билан ташкил этилган шоу кўпчиликнинг эътиборини қозонаётгани сир эмас.\n“Энергия майдони”, “Ҳаёт энергияси” ва “Постшоу” қисмларида келажакка бўлган америкача нигоҳ намойиш этилади. Видеолавҳалар, деворларга ўрнатилган экспозициялар, Голливуднинг чиройли табассуми – буларнинг ҳаммаси ажобтовур шаклда қоришган (15 минутга мўлжалланган) тадбирдан кўпчилик мамнун ҳолда чиқмоқда.\nАлбатта, техника янгиликлари, ихтиролар, мўъжиза каби туюладиган экспонатлар барчада бор. Аммо Америка Қўшма Штатларидаги каби ҳаётга чанқоқликни бошқа жойда учратмадим. Бу эса келажакка ишончни янада кучайтиради. Шуни ҳам айтиш керакки, Chevron Corporation и General Electric, AES, Citigroup, ExxonMobil, Fluor ва Mastercard компаниялари АҚШ павильонига ҳомийлик қилибди..\nНефть етарли. Аммо келажак – янги энергия манбаларида\nАстанага Саудия Арабистони ҳам улкан экспозиция билан келибди. Унда ушбу мамлакатда ишлатиладиган энергетика манбаларининг турли-туманлигига эришиш йўлидаги фаолиятга асосий эътибор қаратилмоқда. 2030 йилгача мамлакатда сарфланаётган энергиянинг салмоқли қисмини такрор тикланадиган манбаларга ўтказиш режаланган. Бугуннинг ўзида унда қуёш энергиясидан ирригация, чучук сув таъминоти, сув иситиш ва бошқа мақсадларда кенг фойдаланилмоқда. Аслини айтганда ҳам араб халқининг минглаб йилларни ташкил этувчи тарихи табиатнинг инъомларидан оқилона фойдаланган ҳолда энг ноқулай иқлимда ҳам яшай олиш намунаси ҳисобланади.\nМадагаскар фақат мультфильмда эмас\nФарзандларимизнинг севимли мультфильми – “Мадагаскар”нинг ана шу оролга қизиқишни кучайтиргани сир эмас. “Астана ЭКСПО – 2017” кўргазмаси баҳона Африкадан улкан делегация ташриф буюрди. Шу жумладан, Мадагаскар Республикасидан ҳам.\nЎзига хос табиатга эга орол (ундаги парранда ва ҳайвон турларининг 80 фоизи бошқа ҳеч бир қитъада учрамайди) аҳолиси ҳам меҳмондўстлиги билан машҳур. Малагаси миллати орол аҳолисининг мутлақ кўпчилигини ташкил этади. Французлар аҳолининг 1 фоизига ҳам етмасада, орол аҳолиси малагаси ва француз тилларини давлат тили деб эълон қилган. Аҳолининг 7 фоизи мусулмон, 45 фоизи насроний, қолган қисми эса аждодлар руҳига эътиқод қилади.\nУларнинг экспозицияларида мавзуга оид материаллардан ташқари турли сувенирлар ҳам мўл эди. Нархи ҳам кўпчиликнинг киссасига мос, харидори ҳам кўп. Аммо биз сифати Хитой маҳсулотига яқин брелокларни Мадагаскардан келтирилгани учунгина уч ҳисса қимматига сотиб олишни истамадик.\nУшбу экспозициялар қошидаги кўнгиллиларнинг энг катта ташвиши – улар билан суратга тушишни истовчиларнинг талабини қондириш эди.\n“Астана ЭКСПО-2017» да меҳмонлар энг кўп кираётган павильонлар:\nХитой; Саудия Арабистони қироллиги; Ҳиндистион; Малайзия; Ўзбекистон; Туркия; Россия; Таиланд; Япония.\nЭКСПО фақат кўргазмадан иборат эмас...\nАстанадаги кунларимиз фақатгина кўргазмани томоша қилиш билан чекланмади. Зеро, ўз ишларимизни битиришдан ташқари пойтахтимизга “ташриф буюрган” жаҳон маданияти дурдоналаридан ҳам баҳраманд бўлиш зарур эди. Санъатшуносликка қизиқадиган Басима қизимнинг истаги билан Астанадаги охирги кунимизни Миллий музейга ташрифга бағишладик.\nОддий кунларда ҳам мазкур музей ранг-баранг экспонатлари билан кўзни қувнатади, ўтмишимиз ва келажагимиз ҳақида мушоҳада қилишга мажбурлайди, аждодларимиз босиб ўтган улкан йўл ва улар кўрсатган жасорат намуналарини такрор эслатади. ЭКСПО кунларида эса музейда ҳам қатор янгиликлар бор.\nУлардан энг биринчиси ва муҳими: буюк Чин ҳукмдори Цин Шихуандининг сопол аскарлари кўргазмаси. Икки минг йилга яқин тарихга эга мазкур экспонатлар Хитой ҳудудини камдан кам ҳолларда тарк этишади. Зеро, ўз ўтмишининг ноёб шоҳидлари бўлган бу “аскарлар”ни Машриқдаги қўшниларимиз бениҳоя эъзозлашади ва эҳтиётлашади.\nМиллий музейда сопол аскарларнинг бир қанчаси намойиш қилинмоқда. Мийиғида кулиб турган пиёда аскар, уларнинг командири, денгизчи ҳайкалчалари шу кунларда ҳам ўз жилосини йўқотмаган. Астанада “меҳмон” бўлаётган аскарлар билан суратга тушишни истовчилар жуда кўп,\nҚизимнинг изоҳларини тингларканман, хаёлимга келгани шу бўлди: “ЭКСПОга келарканмиз, Миллий музейни ҳам, театрларни ҳам, бошқа санъат даргоҳларни ҳам унутмаслик зарур!”. Зеро, Астанага шу кунларда жаҳоннинг энг таниқли, энг моҳир санъаткорлари, экспонатлар, бошқа маънавий бойликлар келмоқда. Уларни кўриб қолишга ҳаракат қилайлик, зеро, 115 мамлакатнинг маданияти билан Астанада танишиш 115 мамлакатга боришдан кўра анча осонроқ.\nАбдумалик САРМОНОВ, 2017-06-22, 11:42 166


ЎзА - Адолат ва қонун устуворлиги судьялар фаолияти асосидир\nМамлакатимизда суд-ҳуқуқ тизимидаги ислоҳотлар бугун ўзининг амалий самараларини кўрсатмоқда. Давлатимиз раҳбари таъкидлаганидек, асосий мақсадимиз фуқароларнинг ҳуқуқ ва эркинликларини ҳимоя қилиш орқали халқимизнинг суд тизимига бўлган ишончини қатъий мустаҳкамлаш, судни том маънода “Адолат қўрғони”га айлантиришдан иборатдир. Бу эса суд ходимларидан жуда катта фидоийлик талаб этади. Хусусан, судьялик улкан ақл-заковат ва кўп йиллик ҳаётий тажрибани, интизом ва покизаликни тақозо қиладиган масъулиятли, мураккаб, шу билан бирга, шарафли касб ҳисобланади. Тўғри-да, модомики одамлар тақдири, таъбир жоиз бўлса, ҳаёти судьялар қўлида экан, бу лавозимда фақат ва фақат адолат яловини маҳкам тутган инсонлар фаолият олиб бориши ҳаётий заруриятдир.


Бугун 17:00. Ўзбекистон - Яман / CHAMPIONAT.asia\n16:54ПРО лига. 3-тур ўйинлари бошланмоқда 0 16:49Омар Моманидан янги карикатура: "Аталанта" голлар ёмғирини ёғдирмоқда, ПСЖ ҳавотирдами?! 2 16:44ПРО лига. “Хоразм” - “Динамо” ўйини бир кунга кечиктирилди 1 16:37Расман: Англияда трансфер ойнаси 27 июлдан 5 октябрга қадар очиқ бўлади 0 16:16Суперлига. Тур футболчиси - Шавкат Саломов 0 16:11"Боруссия" Шюррле билан шартномани бекор қилди 1 16:00Olamsport: Петр Ян ТОП-15га кириб олди, долларлари билан мақтанаётган Конор Макгрегор ва бошқа хабарлар 0 15:40Альфонсо Дэвис - 2020 йилда энг тез югурган футболчи. Роналду - топ-6да 13 15:17МЮ агар ЧЛга чиқа олса, Санчо учун 120 миллион евро тўлашга тайёр 3 14:56Суперлига. Тур мураббийи - Дилявер Ваниев 8 14:44Алькантарадан сўнг Алаба ҳам "Бавария"дан кетмоқда. У Испанияда тўп тепишни хоҳламоқда 11 14:20"Барселона" "Тоттенхэм" футболчисини ўз сафига қўшиб олмоқчи 3 14:06АПЛ. "Челси" - "Норвич" учрашувидан 10та сурат 0 13:50Суперлига. Тур голи - Шароф Муҳитдинов 16 13:48Карикатура: Рамоснинг "Гранада"га қарши ўйиндаги қаҳрамонлиги 0\nБугун 17:00. Ўзбекистон - Яман\n10 окт 2019 08:34\nБугун, 10 октябрь куни Ўзбекистон терма жамоаси ЖЧ-2022 саралаши доирасидаги иккинчи ўйинни ўтказади.\nВакилларимизга Яман терма жамоаси рақиблик қилади. Учрашув соат 17:00да Тошкентдаги "Пахтакор" стадионида бошланади.\nМазкур ўйинни суриялик Ҳанна Ҳаттаб бошқариб боради. Маълумот учун, Ҳаттаб 1989 йилда туғилган.\nДастлабки икки баҳс ЖЧ-1998 саралаши доирасида, кейинги икки ўйин эса ЖЧ-2018 саралаши доирасида ўтказилган.\nЯман - Ўзбекистон 0:1\nГол: Нўъмон Ҳасанов 30 пенальти\nЎзбекистон - Яман 5:1\nГоллар: Игорь Шквирин 6, 68, Олег Шацких 61, 80, Равшан Бозоров 67 - Омар Ал Арики 31.\nЎзбекистон - Яман 1:0\nГол: Александр Гейнрих 51, - 1:0.\nЯман - Ўзбекистон 1:3\nГоллар: Ал Сарори 90+2 - Азизбек Ҳайдаров 7, Сервер Жепаров 31, Станислав Андреев 50.\nДемак, Ўзбекистон ва Яман ўртасидаги тўқнашувларда вакилларимизнинг натижалари ажойиб: 4та ўйин 4та ғалаба, тўплар нисбати - 10:2. Эслатиб ўтамиз, Ўзбекистон - Яман учрашуви 10 октябрь куни Тошкентдаги "Пахтакор" стадионида бўлиб ўтади. Учрашув соат 17:00да бошланади.\nЭндиликда ишқибозлар вақтларини кетказмай, стадион кассаларида узундан-узун навбатларда турмасдан, уйдан чиқмаган ҳолда ҳам электрон шаклда чипталар ҳарид қилиш имконига эга бўлишади.\nКеча икки жамоа устозлари иштирокида матбуот анжуманлари бўлиб ўтди.\nШу билан бирга жамоалар ўйинолди расмий машғулотни ўтказишди.\nЖЧ-2022 саралаши. Ўзбекистон МТЖнинг расмий машғулотидан ГАЛЕРЕЯ\nЭртанги баҳс олдидан Яман терма жамоасининг расмий машғулотидан ГАЛЕРЕЯ


23 январ 2021, Тошкент вақти: 03:48\nЎзбекистонда долларнинг қора бозордаги курси 7 минг сўмдан ошиб кетди.\nDollaruz.Com сайтининг хабар беришича, 27 февраль куни эрталаб Тошкентдаги Чорсу бозорида доллар 7020 сўмдан сотиб олинган ва 7050 сўмдан сотилган. Хоразмда эса долларнинг сотиб олиниши 7 минг сўмни, сотилиши 7020 сўмни ташкил қилган.\nАйни пайтда долларнинг расмий курси 3356 сўм 87 тийин, биржа курси 9 минг 100 сўм қийматида қолмоқда. Сўнгги йилларда долларнинг расмий қиймати ҳафтасига 14-15 сўмдан қимматлаб бораётган эди. Лекин 21 февраль куни Марказий банк долларни бирданига 47 сўм 52 тийинга қимматлатди.


“Адашганлар” тўғри йўл кўрсатади – Yoshlar ovozi\n“Адашганлар” тўғри йўл кўрсатади\n11.06.2018 Yoshlar ovozi\nЁшлар пресс-клубининг навбатдаги сессияси “Адашганлар” ҳужжатли фильми муҳокамасига бағишланди. Унда Ёшлар иттифоқи ва Ички ишлар вазирлиги мутасаддилари, кенг жамоатчилик вакиллари, журналистлар иштирок этди.\nДаставвал мамлакатимизда аҳоли, айниқса, ёшлар ўртасида жиноятчилик ва ҳуқуқбузарликларнинг олдини олиш борасида қилинаётган ишлар хусусида маълумот берилди. Қайд этилганидек, ўтган йили энг кўп ҳуқуқбузарлик ва жиноят ҳолатлари Тошкент, Самарқанд ҳамда Жиззах вилоятларида аниқланган бўлиб, профилактик тадбирлар натижасида бу йилги кўрсаткич анча пасайган.\nТадбир давомида “Адашганлар” ҳужжатли фильми намойиш этилди. “Иқтидор” кино студияси томонидан суратга олинган кинокартинада ахлоқ тузатиш колониясига тушган ёшларнинг ҳаёти ҳақида ҳикоя қилинади.\n— Фильмни кўриб жуда таъсирландим, — дейди Ўзбекистон Миллий университети талабаси Шаҳрибону Темирова. — Унда тенгқурларимизни жиноят йўлига бошлаган омиллар очиқ-ойдин кўрсатиб берилган. Сиз беихтиёр уларга ачиниб, хатоларидан хулоса чиқарасиз.\nЖиноятнинг сабаби фақат ишсизлик эмас\n← Спорт заллари етишмаяптими, қуриб берамиз!\nИстеъдодларни кашф этган лойиҳа →


Қиз болани турмушга бериш ҳақида… (Сепли бўлгунча эпли бўлсин) — Фойдали мақолалар — Maslahatim.uz\n15/08/2016 08/01/2017 Зиёвуддин Раҳим 0 Комментариев бахт, Бахтли ҳаёт сари, ёш оила, турмуш, қиз бола\nҚиз боланинг бўйи чўзилиб, кўзга кўрина борган сари, бир томондан ота-онанинг қувончи ортса, бошқа томондан ташвиши кўпаяди. “Қизим бахтли бўлармикин, таг-тугли оилага тушиб, қўшгани билан қўша қариб, ували-жували бўлиб кетармикин” деган ўй ота-онани безовта қилади. Масаланинг мураккаблиги шундаки, қиз бола бегона кишилар орасига келин бўлиб тушади. Қиз борадиган хонадон оила аъзолари қандай одамлар, феъли, рўзғор тутишлари қандай? Қиз ўсиб-унган хонадондаги ҳаёт тарзи у ердагига мос келса-ку, нур устига нур. Кескин фарқ қилса-чи? Бундай шароитга мослаша олмаган қиз нима қилади? Йўл битта – шу оилага мослашиб, улар билан ҳаёт кечириб, борган жойида туб қўйиб палак ёзиши керак. Бошқа йўл йўқ. Акс ҳолда, ота-она хонадонига кўзида ёш билан тугун-терсагини кўтариб қайтиб боришга тўғри келади…\nАйрим ота-оналар қизларига уй-рўзғор тутишни, саранжом-саришталикни ўргатиш ўрнига ҳар хил сеп, кўрпа-тўшак, бошқа қимматбаҳо нарсаларни йиғиш билан овора бўлади. Халқимизда “Сепли бўлгунча эпли бўлсин” деган мақол бор. Қиз боланинг эпли бўлгани, рўзғор тутишни билиши ҳар қандай сарподан, латта-путтадан яхши эмасми?! Агар келин пазанда, ширин таомлар устаси бўлса, эпчил, қўл-оёғи чаққон, тикиш-бичишдан хабардор, саранжом-саришта бўлса, қандай яхши?! Бундай аёл эрини бахтли қилади, борган жойида тинчийди, униб-ўсади.\n(Нашрга тайёрловчи: Зиёвуддин Раҳим)\n← Нима учун болани 21:00да ухлашга ётқизган маъқул?\nСимобли термометр синганда нима қилишни биласизми? (Долзарб) →


Мелиса “разбор” билан шуғулланиши учун хизмат формаси кийганми? « Ўзбекистон Халқ Ҳаракати\nМелиса “разбор” билан шуғулланиши учун хизмат формаси кийганми?\n04 September 2019 - 23:27\nПЎЛАТ РАЗЗАҚОВИЧ БОБОЖОНОВга\n(Яшаш манзили ўчирилди)\n(Чилонзор туман ИИБнинг ўзини Дўстмуродов Дилмурод деб таништирган бир ходими ва ўзини Чилонзор туман ИИБнинг участка норзирлари бошлиғи деб таништирган ходимини ИИБ сафида қолиш-қолмаслик масаласини кўриб чиқишингизни, шунингдек, бир нафар миллий гвардия ходимининг шахсини аниқлаб, уларнинг ўз хизмат ваколатидан фойдаланиб “кўча разбори” ўтказиш мақсадида қизимни қўрқитиш мақсадида уйга келиб, шантаж билан шуғулланганлиги ва милиция номига доғ тушурганлиги сабабли Ўзбекистон Республикаси жиноят Кодексининг 205-моддаси (Ҳокимият ёки мансаб ваколатини суиистеъмол қилиш), 206-моддаси (Ҳокимият ёки мансаб ваколати доирасидан четга чиқиш) моддалари билан жиноят иши қўзғатиш талаби юзасидан).\nАйтингчи, нега сиз раҳбарлик қилаётган ИИБ тизими “кўча разбори”-ю, шантаж билан шуғулланмоқда?\nНегаки, сиз ўз хизмат ваколатидан четга чиққан, ўз хизмат вазифасини суиистеъмол қилган ходимингизни қонун қўли билан жазолаш ўрнига, “гап тегмасин” қабилида айбини ҳаспўшлаш билан шуғулланасиз чамаси. Бунинг натижасида, Ички ишлар идоралари ходимлари ўртасида бошболдоқлик болалаб кетган!\nГап шундаки, 2019 йилнинг 26 августь куни иш билан юрганимда соат 20.00 ларда қизим Алимбекова Зарнигор менга қўнғироқ қилиб, “Ойи, мен қўрқаяпман, зудлик билан уйга етиб келинг. “Дом”имиз ҳовлисига иккита ИИБ машинаси келган. Менга “Сизнинг устингиздан “02” га қўнғироқ бўлган, Алимбековамисиз, пастга тушинг, РУВД га олиб боришимиз керак, сизга наряд чақиртирилган” деяпти” деди….\nҚизимнинг ҳали 3 ёшга тўлмаган боласи бор, қолаверса, яқинда жарроҳлик амалиётини бошидан ўтказган.\n“Ҳозир бораман, эшикни очма, пастга тушмай тур” деб тайинладим ва орадан 40 дақиқалар ўтганда уйга етиб келдим.\nКўпқаватли уйимиз олдига етиб келганимда, қизим айтганидек, иккита эмас, томи чироқларини ёқиб, ўчириб битта милиция машинаси, (Иккинчи ИИБ машинаси то мен келгунимга қадар кетиб бўлган экан) иккита ИИБ формасидаги ва 1 нафар миллий гвардия формасидаги кишилар 2 нафар аёл киши билан гаплашиб туришарди.\nМен улар билан саломлашиб, ўзимни таништирдим ва “Алимбекованинг онасиман. Сизлар “Алимбекованинг устидан “02” бўлган, заявкага асосан келганмиз” дебсизлар. Уйга киринглар, ёруғда нима гап эканлигини гаплашамиз” деб ИИБ машинасида келганларни уйга таклиф қилдим.\nШунда ҳужжатини кўрсатиб “Мен Дўстмуродов Дилмурод бўламан(соат 20 дақиқа кам 21.00 бўлаётганлиги сабабли мен қоронғуда ходимнинг ҳужжатини ўқий олмадим) деб таништирган йигит, “Сиз билан гаплашмаймиз, Алимбекованинг устидан “02” бўлган, қизингизга айтинг, тушсин РУВДга олиб кетамиз” деди.\nХизмат машинасида келган ИИБ ходимларидан бири исм-шарифини айтмади, фақат ўзини “Чилонзор туман ИИБнинг участка нозирлари бошлиғи бўламан” деб таништирди. Миллий гвардия формасидаги йигит ўзини умуман танишгтирган эмас.\nИИБ ходими (агар исм шарифини рост айтган бўлса) Дўстмуродов Дилмурод “Алимбековани РУВДга олиб кетишимиз керак, “02” бўлган” деб туриб олгач, мен унга “02” бўлган бўлса, заявка билан чиққан бўлсанг, у ҳолда ҳужжатларини кўрсат ва РУВДга олиб кетиш учун чақирув қоғози келтир, кейин қизимни ИИБга олиб кетасан. Аслида, “02” бўлмаган, сен таниш-билишчилик ортидан ўзингча фуқарони қўрқитиб, разбор қилгани келгансан, қонуний келган бўлганингда эди, уйга кирардинг, қўрқмасдинг, сен уйга кирмасдан, қизимни чақириб, ИИБга олиб кетишни истаяпсан, тўхтаб тур, аввал мен “02” бўлган-бўлмаганини аниқлай, агар қизимнинг устидан “02” бўлмаган бўлса, сени маззангни қочираман. “02” бўлган бўлса, менга заявка орқали чиқаётганлигингни исботловчи ҳужжатларни кўрсатасан, чақирув қоғози берасан” ” дедим…\nБир соатлар чамаси қизимни РУВДга олиб кетаман деб қўрқитиб ўтирган ИИБ ходимлари ҳужжат талаб қилишим билан хизмат машиналарига ўтиришди-ю, қочиб қолишди.\nМен онаман. Ҳар қандай инсонда еттинчи сезги бўлади.\nМен “Қизимнинг устидан ҳеч қанақанги “02” бўлмаган” деган шубҳада эдими. Бир соатлар давомида қизимни ИИБга олиб кетиш истагида “дом”имиз олдида одамларни тўплаб ғавғо қилиб, дағдаға қилиб турган ИИБ ходимлари тегишли ҳужжатларни сўраганимдан кейин хизмат машиналарига ўтириб қочиб қолганларидан кейин, мендаги шубҳа янада ортди.\nШу сабаб мен уйга чиқиб, асабларимни жойига келтириб олгач, ИИБ ходимлари томонидан содир этилган қонунбузарлик хусусида сизга, яъни Ички ишлар вазирлигининг ишонч телефонига 2019 йилнинг 26 август кунининг ўзидаёқ тунда қўнғироқ қилиб, шикоят қолдирдим. Мурожаатимнинг тартиб рақами: 31509/19.\nҲурматли Пўлат Раззақович!\nШу бугун аниқлик киритилишича, мен гумон қилганимдек, 2019 йилнинг 26 августь куни соат 20.00 га қадар қизим Алимбековага нисбатан “02”га ҳеч қандай шикоят қўнғироқлари бўлмаган экан.\nМен тўғри гумонда бўлган эканман, ўша куни соат 20.00 ларга яқин ўзини Дўстмуродов Дилмурод деб таништирган ИИБ ходими, участка нозирлари бошлиғи ва Миллий гвардия формасидаги ходимлар “02” заявка тушгани учун эмас, хизмат машинасида, хизмат формасида, хизмат ваколатидан фойдаланиб, ўз таниш-билишларининг ҳожатини равон қилиш мақсадида қизимни РУВДга олиб кетиш мақсадида “Дом”имизга келиб, текин томоша кўрсатишгани бугунги кунда маълум бўлди. Мен улардан ҳужжат талаб қилгач, қочиб кетиш онидаёқ биз истиқомат қилаётган даҳа атрофидан соат 21.05 да қайндайдир аёл киши номидан Алимбековага нисбатан қилинган “02” қўнғироғи СР214071 – рақами билан рўйхатга олингани аниқланди.\n“02” қўнғироғи бўлмаган эмас, бўлибди. Фақат ИИБнинг таҳдидидан сўнг – соат 21.05 да.\nҲурматли ички ишлар вазири!\nСизнинг бошгқарувингиздаги ИИБ ходимлари Нострадамусми? Ходимларингизнинг башоратчилик қобилияти ҳам борми?\nҚарангга, қизим Алимбекованинг устидан соат 21.05 да “02” га шикоят қўнғироғи бўлаяпти. Аммо сизнинг Дўстмуродов Дилмурод отлиғ ходимингизнинг фолига Алимбековага қарши “02” қўнғироғи бўлиши бир соат олдин аён бериб, 20.00 да, ҳали “02” бўлмасдан туриб, менинг қизимнинг олдига ИИБ ва миллий гвардия формасидаги ҳамтовоқлари билан бир пода бўлиб “разбор” қилгани келмоқда.\nАйтингчи, ИИБ ходимлари жамоат тартибини сақловчи идорами? Ё кўча разбори билан шуғулланувчи зўравонларми?\nБосар-тиусарини билмай қолган бу ИИБ форрмасидаги зўравонларга одамларни қўрқитиш ва шантаж қилиш ваколатини ким берган?\nИккита хотин “Биттаси билан чиқишолмай қолдим, юр, кўзини қўрқитиб қўяйлик” деб етакласа, индамай эргашиб кетаверадиган бўйнига бўйинтуруқ солинган бузоқлар ишлайдими ИИБ идорасида?!\nНега ИИБ ходими мамлакат президентининг куйиб-пишишларини сариқ чақага олмасдан, ички ишлар вазирини менсимасдан ўз хизмат вазифаларини қўрқмасдан суиистеъмол қилишмоқда?\nБунинг боиси нимада?\nИчки ишлар вазири Пўлат Раззақович БОБОЖОНОВнинг ўз вазифасини уддалай олмаётганлигидами?\nИИБ ходилмарига қонун қолипидан чиқишга ким изин берган?\nТалабим:”Разбор” билан шуғулланувчи ИИБ формасини кийиб олган зўравон ходимларингизга нисбатан зудлик билан чора кўришингизни талаб қиламан.\nЎзбекистонда қонун устивор бўлса, ходимларингиз жиноятини ҳаспушламай, жазога тортинг ва мамлакатда қонун устиворлигини исботлаб қўйинг!\nХодимларнинг “разбори” билан боғлиқ видео ва аудио файлларни хизмат текшируви чоғида тақдим этаман.\nИлова: 2019 йилнинг 26 август кун кеч соат тахминан 21.30 ларда ички ишлар вазирлигининг “11-02” рақамли ишонч телефонига қилган телефон мурожаатимнинг аудиоси илова қилинади.\n31 август, 2019 йил


Самарқандда халқаро йўлда ҳужжатсиз ҳолда трактор бошқариб кетаётган шахсларга чора кўрилди\n10:49 / 13.10.2021\nФото: Ўзагроинспексия ахборот хизмати\nСамарқанд вилояти Оқдарё ва Пахтачи туманларида халқаро йўлда ҳужжатсиз ҳолда трактор бошқариб кетаётган шахсларга чора кўрилган. Бу ҳақда «Ўзагроинспексия»нинг Самарқанд вилоят бошқармаси ахборот хизмати хабар бермоқда.\nМаълум қилинишича, жорий йил 11 октябрда «Ўзагроинспексия»нинг Самарқанд вилоят бошқармаси ва вилоят ИИБ ЙҲХБ ҳамкорлигида қўшма рейд тадбирлари ўтказилган. Тадбир давомида қишлоқ хўжалиги техникаларидан фойдаланиш қоидаларини қўпол равишда бузиш, хавфсизлик қоидаларига риоя этмаслик ҳолатлари аниқланган.\nЖумладан, инспекциянинг Оқдарё туман бўлими томонидан ўтказилган тадбирда фуқаро П.Э. ўзига тегишли бўлган «ТТЗ 80-10» тракторини иккита тиркамаси билан халқаро аҳамиятдаги йўлда тегишли ҳужжатларсиз бошқариб келаётгани аниқланган.\nБундан ташқари, Пахтачи туманидаги Обод маҳалласи ҳудудида ўтказилган мониторинг давомида фуқаро Х.И. ўзига тегишли «ТТЗ-80» русумли тракторни халқаро аҳамиятдаги йўлда йиллик техник кўрикдан ўтказмасдан, огоҳлантирувчи чироқлари носоз ҳолда бошқараётгани аниқланган.\nҚайд этилишича, юқоридаги ҳолатлар юзасидан Маъмурий жавобгарлик тўғрисидаги кодекснинг 135-моддаси тегишли қисми билан маъмурий баённома расмийлаштирилган.\n07:49 / 11.08.2021\nТрактор ишлаб чиқариш ҳажми ўтган йилга нисбатан 72,5 фоизга камайди\n09:39 / 22.09.2020\nЎзбекистонда 2020 йилнинг сўнгги икки ойида трактор ва култиваторлар умуман ишлаб чиқарилмади\n11:09 / 13.05.2020\nБухорода трактор тиркамаси зовурга ағдарилди. Икки киши воқеа жойида вафот этди


Тошкентдаги янги ҳалқа йўли ҳаракатланиш учун очилди\n10:42 / 29.08.2016 24582\nТошкентда май ойида қурилиши бошланган учинчи транспорт ҳалқаси ҳаракатланиш учун очилди.\nЯнги йўл Нурафшон кўчасининг «Тинчлик» метро бекатидан Оқтепа майдони ва Муқимий кўчаси орқали Нукус кўчасига боғланади. У Қодирий ва Рашидов шоҳ кўчаларини ҳам ўз ичига олиб, жами узунлиги 22 км масофани ташкил этди.\nШунингдек, Оқтепа майдонидаги янги транспорт боғламаси қурилиши ниҳоясига етган. У Муқимий кўчасини Нурафшон кўчасининг «Тинчлик» метро бекатига қадар борадиган янги 4 километрлик қисми билан боғлайди.\nКичик ҳалқа йўли очилиши эвазига бошқа трассаларда ҳаракатланиш енгиллашиб, Чилонзор марказидан Эски шаҳарга ва ортга тезроқ етиб боришга имкон туғдиради. У пойтахтнинг саккиз туманини ўзаро боғлайди.\nУчинчи ҳалқа йўлининг бир қисми сифатида Яккасарой туманида Муқимий ва Шота Руставели кўчалари чорраҳасида ўзгача кўринишдаги йўл ўтказгич қурилди.\nТўрт қаторли ёйсимон кўринишдаги йўл ўтказгич «Ўзбекистон темир йўллари» АЖ кўприк қурувчилари томонидан бунёд этилмоқда. У Нукус кўчасининг собиқ «Тоштекстильмаш» заводига бориб тақалувчи 900 метрлик берк кўчаси билан бирлашади.\nМазкур чорраҳада қурилиш ишлари бошланишидан аввал ҳаракат жадаллиги соатига 11,5 минг машинани ташкил этган. Ваҳоланки, кўча имконияти соатига 6000 машина ўтказишга мўлжалланган эди.\nҲукумат қарори лойиҳаси: Нурафшон шаҳри комплекс ривожлантирилади\n“Нурафшон” кўчасидан уй олишда ёрдам бериш билан боғлиқ фирибгарлик фош этилди\n«Илк смарт шаҳар учун ўзбек тилидаги сўз ярашмайдими?» — Президентга мурожаат


Умид Аҳмаджонов Москвада Александр Жуков билан учрашди. Россия ва Ўзбекистон Олимпиадага тайёргарликни ҳамкорликда олиб боради\n13.04.2018 16:11 | ЎФА\nЎзбекистон Миллий олимпия қўмитаси президенти Умид Аҳмаджонов Тожикистонга ташрифини якунлаб, Москвага йўл олганди.\nРоссия пойтахтида Аҳмаджонов мамлакат Миллий олимпия қўмитаси президенти ва бир вақтнинг ўзида Халқаро олимпия қўмитаси вакили бўлган Александр Жуков билан учрашди. Жуков, шунингдек, Россия давлат думаси раҳбарининг биринчи ўринбосари ҳам ҳисобланади.\nУчрашув чоғида ҳар икки мамлакат спорт соҳасида ўзаро ҳамкорлик қилиши масаласи бўйича меморандум имзоланди. Кун тартибидан ҳар икки мамлакат спортидаги муаммолар, камчиликлар ва ечилиши лозим бўлган масалалар юзасидан фикр алмашиш ўрин олганди.\n“Биз Россия спортининг бугунги кундаги ҳолати, ундаги ютуқ ва камчиликлар ҳақида яхши биламиз. Тил масаласида тўсиқ йўқлиги учун ҳам россиялик спортчиларнинг халқаро майдонлардаги иштироклари ҳақида етарли маълумотга эгамиз. Шундан келиб чиқиб, ҳар икки томон ўзаро ҳамжиҳатликда ишлашида қандайдир муаммолар бўлади деб ўйламайман.\nАйни вақтда Россия спорти янги босқичга қадам қўйиш арафасида турибди. Ортда қолган муаммолар яхшилаб ўрганилган, таҳлил қилинган ва шундан келиб чиқиб, халқаро майдондаги натижаларни янада яхшилаш устида иш бошланган. Биз биламизки, бу ерда потенциали юқори бўлган спортчилар жуда кўп. Россия бежизга Олимпиада ўйинларининг умумжамоа ҳисобида пешқадамлардан бири ҳисобланмайди. Шундан келиб чиқиб, биз бу мамлакат спортининг яхши томонларини ўзлаштиришга ҳаракат қиламиз. Айниқса, енгил атлетика, сузиш, қишки спорт турлари, волейбол, гимнастика каби турларда улардан кўп нарсалар ўрганишимиз мумкин”, — дейди МОҚ президенти Умид Аҳмаджонов.\nЎз навбатида Александр Жуков Россия спорти Ўзбекистон билан бажонудил ҳамкорлик қилишини таъкидлади. “Ўзбекистон томонининг қўллаб-қувватловини ҳис қилиш биз учун жуда ёқимли. Биргаликда бир қатор марраларга эриша оламиз деб ишонаман. Боиси Ўзбекистон иқтидорлар замини, унда салоҳияти юқори бўлган спортчилар жуда кўп”, — деди Жуков учрашув чоғида.\nМеморандумга кўра Россия ва Ўзбекистон спортчилари биргаликда иштирок этадиган мусобақалар сони кўпаяди. Келишув фақатгина спортчилар миқёсида бўлиб қолмай, россиялик машҳур мутахассислар ўзбекистонлик мураббийларга ўқув-курслар, семинарлар ҳам ташкил этиб беради. Шунингдек, соҳа ривожига ҳисса қўшиши мумкин бўлган адабиётлар, дарсликлар янги ташкил этилаётган Ўзбекистон давлат жисмоний тарбия университети учун ҳам берилади.


PROLOGUE FILM FESTIVAL 2017 - PROlogue – 2018\nPROLOGUE FILM FESTIVAL 2017\n2017 йил МУҚАДДИМАСИ\n2017 йил 27-30 ноябрь. Тошкент. Ёшлар ижодкорлик саройи.\nУшбу кунлар Ёшлар ижодкорлик саройи чиндан ҳам ёшларнинг кино тантанаси даргоҳига айланди.\nАлвон рангли баннерлар билан безатилган сарой энг машҳур режиссёрлар, актёрлар, операторлар, продюсерлар, журналистлар, фотосуратчилар, блогерлар, ёш кинематографистлар ва ушбу санъат ихлосмандлари билан ёдда қолди.\nЎтказилаётган учинчи “PROlogue” кинофестивали 2017 йилда энг юқори даражада ташкиллаштирилган бўлиб, бу 2018 йилга келиб халқаро мақомини олиш олдидан ўзига хос тайёргарлик бўлган. “PROlogue-2017” – халқаро фестиваль бўсағасида” шиори ўзини тўлиқ оқлади.\n· Ўзбекистон Ёшлар иттифоқи\n· Ёш кинематографистлар кенгаши\n· “Ўзбеккино” Миллий агентлиги\n· Кинематографияни ривожлантириш маркази\nТилларда достон бўлиб қолган кино усталари орамизда\n27 ноябрь. Фестиваль “Орамиздаги афсоналар” фотокўргазмаси билан очилди. У ўзбек киноси ривожланишига ўз ҳиссасини қўшган ва ҳозиргача мамлакатнинг ёш кинематографистлари устозлари ҳисобланган кинематографиянинг машҳур вакилларига бағишланди.\nФотокўргазма ғояси муаллифи: Мухлиса Азизова\nФотосуратчи: Гайрат Муминов\nФестиваль ғолиблари 6 та номинация бўйича мукофотландилар:\n· 1. «Энг яхши қисқа метражли фильм» - Мухлиса Азизова («Она»)\n· 2. «Энг яхши режиссёрлик иши» - Хасан Алижонов («Аквариум»)\n· 3. «Энг яхши операторлик иши» - Бахтиёр Атабаев («Лимузин»)\n· 4. «Энг яхши сценарий» - Мафтуна Аллокулова («Хоразм – менинг муҳаббатим»)\n· 5. «Энг яхши актёр» - Фатих Насимов («Тиргакларсиз уй»)\n· 6. «Энг яхши актриса» - Ойпарча Абдуллаева («Дилемма»)\nФестивалда иштирок қилиш учун 93 та ариза ва ёш кинематографистларнинг қисқа метражли фильмлари тақдим қилинди.\nСаралаш комиссияси томонидан тавсия этилган 15 та фильм фестивалнинг асосий дастурига киритилди.\nФестиваль доирасида Али Хамраев, Элёр Ишмухамедов, Одилшо Агишев, Юсуф Розиков каби чет эл мамлакатларида ишлаётган машҳур кинорежиссёрлар томонидан кундалик мастер-класслар ўтказилди, улар режиссура ва драматургия маҳоратлари сирларини ёшлар билан ўртоқлашдилар.\nФестивалнинг иккинчи куни доирасида Ўзбекистон Давлат Санъат ва маданият институти билан ҳамкорликда ташкил этилган “Ёшлар ва кинематограф” мавзуида илмий-амалий конференция ўтказилди.\nТадбирда ёш олимлар замонавий ўзбек киноси ютуқлари ва муаммоларини муҳокама қилдилар.\nФестивалнинг учинчи куни ўтказилган питчингда ёш кинорежиссёрлар қисқа метражли фильм лойиҳаси билан чиқиш қилдилар.\nПитчингда 8 та энг яхши сценарий лойиҳаси иштирок қилди ва ушбу лойиҳалар “Ўзбеккино” Миллий агентлиги Бадиий кенгаши томонидан баҳоланди.\nЭнг яхши сифатида қайд этилган иккита сценарийга 2018 йил учун давлат томонидан молиялаштириш сертификатлари топширилди.\nШунингдек, фестивалнинг учинчи куни “Халқаро кинофестиваль бўсағасида” мавзуида давра суҳбати ўтказилди. Тадбирда кино соҳасидаги ташкилотлар раҳбарлари, машҳур олимлар, режиссёрлар, актёрлар, операторлар, продюсерлар ва ёшлар иштирок қилдилар.\nДавра суҳбати 2018 йилда “PROlogue” кинофестивалини халқаро миқёсда ташкиллаштириш муҳокамасига бағишланди. Хорижда ишлаётган ва халқаро кинофестивалларда иштирок қилаётган кинематографистлар Тошкентда халқаро кинофестивални ўтказиш ғоясини маъқулладилар ва уни ташкиллаштириш бўйича ўз тавсияларини бердилар.\nФестивалнинг сўнгги куни 30 ноябрь Ўзбекистонда ҳақиқий кино байрамига айланди.\nҒолибларни мукофотлаш маросимида ўзбек киносининг энг яхши саундтреклари янгради. Қўшиқлар эса мамлакатимизнинг машҳур ва севимли кино актёрлари томонидан замонавий талқинда ижро этилди. Тантанали ёпилиш маросими асл кино оқшомига айланишга улгурди.\n“PROlogue-2017” фестивали ёш кинематографистларнинг ҳақиқий байрами сифатида ҳали узоқ вақт хотирада сақланиб қолади!\nҚисқа метражли фильмлар танлови ҳакамлар ҳайъати рўйхати:\n1. Фурқат Зокиров\n2. Рашид Маликов\n3. Рустам Сагдиев\n4. Жахонгир Косимов\n5. Карим Мирходиев\n6. Феруза Нодирова\n7. Жасур Шаметов\nҚисқа метражли фильмлар танлови иштирокчилари рўйхати:\n1. “Она” – режиссёр Мухлиса Азизова\n2. “Дафн маросими” – режиссёр Элнур Абраев\n3. “Қутқариш” – режиссёр Фатих Насимов\n4. “Ички ҳакам” – режиссёр Ахрор Баходиров\n5. “Тиргакларсиз уй” – режиссёр Санжар Султонов\n6. “Онам” – режиссёр Ботир Абдурахмонов\n7. “Пианино” - режиссёр Машраф Аликулов\n8. “Қимиз” – режиссёр Достон Хожматов\n9. “Қалб ҳайқириғи” – режиссёр Моҳир Муродов\n10. “Хоразм – менинг муҳаббатим” – режиссёр Мафтуна Аллокулова\n11. “Дилемма” – режиссёр Шокир Холиков\n12. “Мангу жазо” – режиссёр Зойир Шарипов\n13. “Аквариум” – режиссёр Хасан Алижонов\n14. “Қанотсиз фаришталар” – режиссёр Севара Халимова\n15. “Лимузин” – режиссёр Абдуазим Илхомжонов


Тиббиётда коррупцаген ҳолатлар қачон камаяди? | "Адолат" СДП\nТиббиётда коррупцаген ҳолатлар қачон камаяди?\nЎзбекистон “Адолат” СДП Тошкент шаҳар Кенгаши томонидан “Сайлов - илғор демократик ғоялар ифодаси” мавзусида анжуман ўтказилди. Унда маҳаллий Кенгаш депутатлари, журналистлар, блогерлар, партия фаоллари ҳамда ОАВ вакиллари иштирок этди.\nЖорий йилнинг декабрь ойида Олий Мажлис Қонунчилик палатаси ва халқ депутатлари маҳаллий Кенгашларига сайловлар бўлиб ўтади. Шу боисдан Ўзбекистон “Адолат” социал-демократик партияси ҳам сайловолди дастури лойиҳасини ишлаб чиқди ва кенг омма эътиборига муҳокама учун тақдим этди.\nУчрашувда дастурнинг таълим, тиббиёт, суд-ҳуқуқ соҳасига оид йўналиши кенг муҳокама этилиб, ушбу тизимдаги ислоҳотлар натижаси таҳлил этилди. Хусусан, соҳада аҳолининг норозилигига сабаб бўлаётган омиллар танқидий ўрганилди. Мақсад мавжуд камчиликларни аниқлаш, камчиликларни янги қонунлар ишлаб чиқиш орқали бартараф этиш ва бу орқали ҳалқимиз фаровонлигини оширишга хизмат қилишдир.\n- Тиббий-ижтимоий ёрдам кўрсатиш жараёнида давлат-хусусий шериклик муносабатларини кенгайтириш лозимдир, - дейди Ўзбекистон “Адолат” СДП сиёсий кенгаши Мафкура бўлими бошлиғи Фазлиддин Зияев - Бунда асосий эътиборни барча муассасаларда “ақлли тиббиёт” - электрон тиббиёт тизими асосида ишлашга ўказиш таклиф этилмоқда. Шундан келиб чиқиб, партия давлат томонидан кўрсатиладиган тиббий хизматлар доираси белгиланиб, пуллик ва бепул даволаниш ўртасида аниқ чегара ўрнатилишига эришиш билдирилди. Бу тизим шаффофлашуви ва унда коррупцаген ҳолатлар камайишига туртки бўлади.\nШунингдек, блогерлар Адҳам Элтоев, Обиджон Латипов, Фурқат Қурбоновлар томонидан дастурда меҳнат хавфсизлигини таъминлаш, меҳнат кодексини тўлиқ ижросини йўлга қўйиш лозимлиги тўғрисидаги қатор фикрлари тингланди.\nТортишувлар ва таклифларга бой бўлган учрашувда билдирилган фикрлар инобатга олиниши таъкидланди. Якунда хулосалар умумлаштирилиб, партия сайловолди дастурида акс эттирилиши белгиланди.


Хусусий сектор вакиллари солиқ сиёсатидаги ўзгаришлардан мамнунми? | O'zLiDeP\nХусусий сектор вакиллари солиқ сиёсатидаги ўзгаришлардан мамнунми?\nЎтган йилда солиқ тўловчиларга бевосита дахлдор бўлган кўплаб ўзгаришлар юз берди. Солиқ тартиблари ўртасидаги номутаносибликларни бартараф этиш, адолатли, ҳаммага бирдек маъқул солиқ ставкаларни жорий этиш, тадбиркорларнинг солиқ юкини камайтириш, бизнес учун тенг шароитларни яратишга қаратилган солиқ концепцияси қабул қилинди.\nЮридик шахслардан олинадиган фойда солиғи ставкаси 2019 йилда ўтган йилдагига нисбатан 2 фоизга камайтирилиб, 12 фоиз миқдорида белгиланди. Тижорат банклари учун ҳам ушбу солиқ 22 дан 20 фоизга туширилди. Солиқ юкининг бундай пасайишини дивидентлардан олинадиган фойда солиғида ҳам кўриш мумкин. У 10 фоиздан 5 фоизга туширилди. Ушбу кўрсаткич бўйича Ўзбекистон жаҳондаги энг паст солиқ ставкасига эга бўлган давлатлардан бирига айланди.\nШу ўринда яна бир муҳим жиҳатни қайд этиш зарур. Давлат мақсадли жамғармаларига юридик шахсларнинг товар айланмасидан олинадиган 3,2 фоизли мажбурий ажратмалар бекор қилинди. Бу рақамларда ифодаланса, тадбиркорлар учун катта имкониятлар вужудга келгани кўзга ташланади. Масалан, ортда қолган йилда Андижон вилоятида фаолият юритган юридик шахслар давлат мақсадли жамғармаларига 392 миллиард 900 миллион сўм маблағ ажратишган. 2019 йилдан унинг бекор бўлиши натижасида вилоятдаги хўжалик юритувчи субъектлар ихтиёрида қанча маблағ қолишини тасаввур қилиш учун кучли мутахассис бўлиш шарт эмас.\nАлбатта, тежаб қолинган маблағлар тадбиркорлик субъектларининг фаолияти янада кенгайиши, инновацияларни татбиқ этиб, ишлаб чиқариш корхоналарини модернизация қилиш ҳамда экспорт салоҳиятини ривожлантиришга кенг йўл очиб беради.\nШунингдек, солиқ турларининг кўплиги тадбиркорларимизга ноқулайликлар туғдирарди. Шундан келиб чиқиб, солиқ сиёсатини такомиллаштиришнинг асосий йўналишларидан бири сифатида уларни унификация қилишга эътибор қаратилди. Авваллари цемент (клинкер), полиэтилен гранулалар ишлаб чиқарувчилар, мобиль алоқа хизматларини кўрсатувчи корхоналар қўшимча фойда солиғи ҳамда белгиланган рентабеллик даражасидан ортган фойдадан ҳам солиқ тўлашарди. Эндиликда уларнинг бекор қилиниши мазкур корхоналар фойда солиғини 20 фоиз қилиб белгиланишига хизмат қилди.\nТадбиркорлардан “Биз энди умумбелгиланган солиқ тўлаш тартибига ўтар эканмиз”, деган гапларни кўп эшитяпмиз. Хўш, янги тизим қандай ишлайди? Андижон вилоят давлат солиқ бошқармаси бошлиғи Зуфар Юлдашевнинг мавзу доирасидаги фикрлари қуйидагича:\n– Ҳозирда тадбиркорлар учун икки хил солиқ тартиби амал қилмоқда: соддалаштирилган ва умумбелгиланган. Аксарият корхоналар микробизнес шаклида фаолият юритишни афзал кўришиб, катта корхонага айланишни истамасди, сабаби, умумбелгиланган тартибда солиқ ставкалари юқори эди. Солиқ концепцияси асосида йирик ва кичик корхоналар ўртасидаги номутаносиблик бартараф этилди. Соғлом рақобат муҳитини яратиш учун аввалгидек ишчилар сони эмас, балки йиллик айланмалар миқдори асос қилиб олинадиган бўлди. Ўтган йил якунларига кўра, йиллик товар айланмаси 1 миллиард сўмдан ошган юридик шахслар ва якка тартибдаги тадбиркорлар умумбелгиланган солиқлар тўлашга ўтказилди.\nАҳлиддин Зокиров, вилоятдаги “Sing Lida” масъулияти чекланган жамият шаклидаги қўшма корхона раҳбари:\n– Солиқ тизимига жорий этилган янги тартиб тадбиркорларни қўллаб-қувватлашга хизмат қилади. Бизда эскича, яъни, қанча кам солиқ тўласак, даромадимиз шунча кўпаяди, деган нотўғри фикр шаклланиб қолган экан. Корхонамизни йириклаштириш ўрнига микробизнес шаклида фаолият юритишни маъқул кўрганмиз-да, тўғриси. Умумбелгиланган солиқ тўлаш тизими ҳақида аниқ-равшан тушунчага эга бўлгач, корхонамиз товар айланмаси ҳажми қанча ортгани сайин, имкониятларимиз ҳам шуннча кўпайиб боришига амин бўлдим.\nНодирбек Бозорбоев, “Промстрой” масъулияти чекланган жамияти ҳисобчиси:\n– Сўнгги вақтларда нафақат тадбиркорлар, балки бизнинг ҳам асосий мавзуимиз қўшилган қиймат солиғи бўлиб қолган эди. Янги тизимга ўтиш корхона ва ташкилотларнинг харажатлари ортишига олиб келади, натижада нарх-наво кўтарилади, деган тасаввур пайдо бўлган эди. Солиқ ходимлари ташкилотимизга келиб, белгиланган солиқ тизимини батафсил тушунтиришди. Дейлик, ҳамкоримиз, яъни хомашё етказиб берувчи корхона қўшилган қиймат солиғи тўловчиси. Ундан бизнинг корхонамиз маҳсулот сотиб олаётганда 20 фоизли ҚҚСни чегириб ташлаш имкониятига эга бўларкан. Натижада нарх ҳам ошмас, фойдамиз ҳам камайиб қолмас экан...\nБугун якка тартибдаги тадбиркор сифатида фаолият олиб бораётганлар кўпчиликни ташкил этади. Жорий йилдан бошлаб уларни солиққа тортишда ҳам қатор ўзгаришлар киритилди. Хусусан, 1 январдан якка тартибдаги тадбиркорлар учун қатъий белгиланган солиқ тўлови ставкаси аввалгидек энг кам иш ҳақининг каррали миқдорида эмас, аниқ сўмларда белгиланган. Лекин Солиқ кодексига киритилган ўзгартиришларга мувофиқ товар айланмаси 100 миллиондан ошган якка тартибдаги тадбиркорлар ягона солиқ тўловчилари бўлиб ҳисобланадилар. Агарда йиллик айланма ҳажми 1 миллиард сўмдан ошса, улар ҳам умумбелгиланган тартибдаги солиқлар тўловчисига айланишади. Бунда улар юридик шахс мақомига ўтиши керак, деган талаблар мавжуд эмас.\nМухтасар айтганда, давлатимиз раҳбари ташаббуси билан ишлаб чиқилган Ҳаракатлар стратегиясига мувофиқ солиқ тизимида ҳам кенг кўламли ислоҳотлар амалга оширилди. Бундан кўзланган мақсад, аввало, аҳоли учун муносиб даромад манбаини ҳосил қилиш, қулай бизнес муҳитини яратишдир. Солиқ сиёсатидаги бундай ўзгаришлар яқин йиллар ичида мамлакатнинг барқарор ривожланишини таъминлаши муқаррар.\nТадбикорни мана бу фикри мени койил колдирди : ' Бизда эскича, яъни, қанча кам солиқ тўласак, даромадимиз шунча кўпаяди, деган нотўғри фикр шаклланиб қолган экан' . Соликни куп тулаб даромад купаяди деган нарса .. лаганбардорлик хам эви билан да. Соликдаги 20% ккс ни максимум 10% га тушириш керак. Урта Осиёдаги энг катта ккс Узбекистонда кабул килинаяпти. Бу бизнесни юришини албатта заифдаштиради.


Rotavirus vaksinanatsiya amaliyoti — Samarqand Davlat Sanitariy Epidemiologiya Nazorati Markazi\nГлавная Rotavirus vaksinanatsiya amaliyoti\nЎЗБЕКИСТОН РЕСПУБЛИКАСИДА РОТАВИРУС ВАКЦИНАСИНИ АМАЛИЁТГА КИРИТИШ.\nЖССТ маълумотларига кўра эмлаш тадбирлари самарали ҳар йили 2 -3 миллион аҳоли нобуд бўлиши олди олинади. Стандарт вакциналар календарга киритилиши натижасида юқумли касалликларнинг камайишига эришилди. Мисол учун 2001йилда Ўзбекистонда гепатитВга қарши эмлашнинг киритилиши натижасида гепатитВ билан касалланиш кескин камайтирилди. Юқумли касалликларнинг олдини олишда янги вакциналарнинг аҳамияти катта. Шундай вакциналардан бири ротавирус вакцинаси ҳисобланади. Ротавируслар болаларда оғир диареяларни келтириб чиқаради. ЖССТ олиб борган эпидемиологик кузатувлар 36% ҳолатларда ротавируслар билан боғлиқ. 2004 йилдан 2008 йилгача ротавирус инфекцияси 29% дан 37% гача кўпайди. Ҳар йили дунё бўйича ротавирус инфекциясидан нобуд бўлиш 453.000 ҳолатда рўйхатга олинмоқда. Ротавирус касалликлари ҳамда ундан нобуд бўлишнинг олдини олишда вакцина ягона восита ҳисобланади. Дунё бўйича иккита вакцина амалиётда ишлатилаяпти Rotarix (GlaxoSmittKline Biologicals, Rixensart, Бельгия) ва RotaTeq (Merck & Co.Inc., West Point, PA, США). Ушбу вакциналарнинг хавфсизлиги ва самарадорлиги амалиётда тасдиқланган. АҚШ, Франция, Филландия, Африка, Осиё, Австралия давлатларида ротавирус вакцинаси эмлаш календарига киритилган. ЖССТ маьлумотига кўра, гўдакларни ротавирус инфекциясига қарши режали эмлашлар болаларни шифохонага мурожаатини камайтирди. АҚШда ўтказилган текширувлар шуни кўрсатади-ки, вакцинация ротавирус инфекциясидан нобуд бўлишни 42% ҳолатга камайтиради, 75% шифохонага ётишнинг олдини олади ва 75% ҳолатда тез тиббий ёрдамга мурожаатнинг олдини олади. Ротавирус инфекциясига қарши вакцинанинг жадвалга киритилиши эпидемиологик вазиятни барқарорлашига олиб келади. Ўрта Осиё худудида, жумладан Ўзбекистонда халқаро ташкилотлар билан 5 йил давомида ротавирус инфекцияси бўйича эпидемиологик назорати олиб борилди. 2та маьмурий ҳудудда Бухоро шахар юқумли касалликлар шифохонасида ва Тошкент шахар юқумли касалликлар шифохонасида текширувлар ўтказилди. Шифохонага мурожаат қилаётган 5 ёшгача бўлган 10000 нафар болаларни ротавирус инфекциясига текширилди. Гастроэнтеритларнинг 26%и ротавирус инфекцияси эканлиги тасдиқланди. Қозоғистонда ушбу рақам 30%ни, Қирғизистонда 24%.ни ташкил этди. Ротавирус инфекциясининг 86%и 2 ёшгача болалар орасида рўйхатга олинаяпти. Ротовирус инфекцияси нима дегани? Ротовирус инфекцияси одам ва жониворларда учрайдиган ўткир юқумли касаллик бўлиб, уни вируслар қўзғатади ва ошқозон-ичак йўлига зарар етказади, оқибатда ошқозон фаолияти кескин бузилади. Ротовирус инфекцияси қанчалик тарқалган? Жаҳон Cоғлиқни сақлаш ташкилотининг (ЖССТ) маълумотларига кўра, дунё бўйича ҳар йили 275 миллион ёш болалар ва катта ёшдаги кишилар диарея касаллигига чалинади ва уларнинг тахминан ярми ротовирус хасталиклари ҳисобланади. Масалан, АҚШда ҳар йили камида 3.5 млн. касалланиш холатлари қайд этилади ва бунинг оқибатида 5 ёшгача бўлган болаларнинг 120 дан ортиғи нобуд бўлади. Ўзбекистонда, хусусан Тошкент шаҳрида вақти-вақти билан ротовирус инфекциясига чалиниш ҳолатлари кузатилади. Ушбу инфекцияга айниқса 1-6 ёшдаги болалар кўпроқ чалинади. Бир ёшгача кўкрак сути билан озиқланадиган чақалоқларда мавжуд бўладиган она ҳимоя кучлари вирусни бола организмига кириб боришига тўсқинлик қилади ёки касаллик жараёнини енгил кечишига ёрдам беради. Кўкрак сути билан боқилган болага нисбатан қўшимча овқатлар билан озиқлантирилган болалар ротовирус инфекциясини юқтириш хавфи бир мунча юқори бўлади. Одатда уч ёшга тўлгунча болаларнинг 90 фоизи ушбу хасталик билан хасталаниб бўлади. Ротовирус хасталиги билан катта ёшдагилар ҳам касалланиши мумкин. Лекин уларда бу касаллик енгил кечади. Ротовирус инфекциясининг манбалари ва касалликнинг юқиш йўллари — Инфекция манбаи – бу касалликнинг клиник аломатлари яққол намоён бўлган ёки яширинча кечадиган беморлар бўлиб, улар тиббиётда вирус ташувчилари деб юритилади. — Бу касаллик “ифлос қўллар” касаллиги ҳисбланиб, бир одамдан бошқа одамга маиший жиҳозлар, уй-рўзғор буюмлари, тайёрланган овқатлар орқали ўтади. — Инфекция дарё, қудуқ ва водопровод суваридан ҳам юқиши мумкин. Ушбу вирус совуққа чидамли бўлади, ҳаво ҳарорати нол даражага тенг бўлганда ҳам тириклигича қолади ва сувда узоқ муддат сақланиб, сўнг организмга тушиши мумкин. — Ротовирус инфекциясига чалиниш ҳолатларининг кўпайиши йилнинг совуқ мавсумларида яъни, январ-март ойларига тўғри келади. Ротовирус инфекциясининг аломатлари — Бемор инфекцияни юқтиргандан сўнг хасталикнинг аломатлари пайдо бўлгунча ўрта ҳисобда 1-4 кун вақт ўтади. — Касаллик кескин бошланади, тана ҳарорати тўсатдан кўтарилиб (38-39 0С гача), 1-2 кун тушмайди. — Касаллик бошланишида оддий тумов ва томоқ оғриши кўринишида намоён бўлиши мумкин ва бундай пайтда даволовчи шифокор ротовирус инфекциясини нафас йўлари касаллиги, бунга иситма ҳам қўшилса, грипп деб хато ташхис қўйиш ҳам мумкин. — Вирус асосан ошқозон-ичак йўлида тарқала бошлайди, у овқат ҳазм қилиш ферметларини ишдан чиқаради ва бу ҳолат кўгил айниши ва ич кетишига сабаб бўлади. — Ротовирус инфекциясига чалинишнинг асосий белгиларидан бири бу қайт қилишдир. — Ўша куннинг ўзида ёки эртасига ич кетиш бошланади, бир кунда 20 мартагача суюқ сувсимон суюқлик келади. Жуда кам ҳолларда қорин оғриши кузатилади. — Ич кетиши тез-тез рўй берганда (1 кеча-кундузда 15 марта ва ундан ортиқ) бола бир суткада 1 литрдан кўпроқ суюқлик йўқотиши мумкин. Бу эса, тананинг сувсизланишига олиб келади. Тана оғирлигининг 8 фоизидан ортиқ миқдорда суюқлик йўқолиши хавфли ҳисобланади, 10 фоизидан ортиқ йўқолиши эса ўлимга олиб келиши мумкин. Касаллик қандай даволанади? — Хозирча, бошқа ичак вируслари сингари, ротовирусларга ҳам қарши даволаш воситаси топилгани йўқ, шунинг учун ротовирус инфекцияси юққанда бемор табиий тарзда соғаяди. — Шу билан бирга, боланинг тузалиши ота-она шифокорга қпнчалик тез мурожаат қилишига боғлиқ. Касалликнинг юқорида қайд этилган илк аломатлари пайдо бўлган тақдирда ҳамда чақалоқлар таглигининг маълум муддатда қуруқ бўлиши, кўзи ёшланмасдан йиғлаши, оғиз қуриши, тери эластиклигининг йўқолиши ва ташқи таъсирларга бефарқ бўлиши сингари хавфли аломатлар пайдо бўлганда, зудлик билан шифокорга мурожаат қилиш керак. Ана шундагина касалликнинг оғир кечиши ҳамда нохуш оқибатларни олдини олиш мумкин. Шифокор ташхис қўяди ва бемор боланинг ҳолатини хисобга олиб, унга даво-муолажасини белгилайди. Касаллик ўртача оғирликда кечганда бола 10-12 кунда соғайиб кетади.\nКасалликнинг олдини олиш ва ҳимояланиш тадбирлари\nКасалликнинг олдини олиш чораларини кўришда энг муҳим вирус юқори ҳароратга чидамсиз эканлигини ҳисобга олиш, шахсий гигиена қоидаларига риоя қилиш ва уйда тозаликни сақлаш лозим.\n— Ротовирус таъсир натижасида 1-3 дақиқа давомида нобуд бўлади. Барча оила аъзолари айниқса, ёш болалар учун мўлжалланган сув билан хом сутни албатта қайнатиш талаб этилади. Болаларга янги соғилган сутни қайнатмасдан бериш мумкин эмас.\n— Мева ва сабзавотларга алоҳида эътибор бериш лозим, чунки улар кўпинча вирус билан зарарланган бўлади. Уларни тоза сувда яхшилаб ювиш керак.\n— Болалар учун мўлжалланган аралашмалар ва бошқа озиқ-овқатлардан (тайёр бўтқалар, пюре ва б.) фойдаланишда уларни фақат қайнатилган сув билан суюлтириш ва фақат бир марта овқатлантириш учун етадиган миқдорда тайёрлаш керак.\n— Болани овқатлантириш учун фақат тоза идишдан фойдаланиш лозим.\n— Кўчадан уйга кирганда, болага овқат тайёрлаш ва уни овқатлантиришдан олдин қўлларини совунлаб ювиш керак.\n— Барча оила аъзолари болани фақат тоза кийимда қўлга олишлари мумкин, уни ишчи кийим ёки овқат тайёрлашда кийиладиган кийимда қўлга олиб бўлмайди. — Турар жой тозалигини сақлаш лозим: вирус мебел, кийим-кечак, маиший техника, ўйинчоқлар, эшик тутқичлари, қўл ювгич кранлари, унитазнинг сувни оқизувчи кранларига ўрншиб олган бўлиши мумкин.\n— Барча оила аъзоларининг саломатлигини қатъий кузатиб бориш шарт. Улардан бирортасининг ичи бузилиши қолган барча оила аъзоларига огоҳ бўлишлари лозимлигидан дарак беради. Касалликка дучор бўлиб, ичи бузилган тақдирда, ўз билганича даволамасдан, зудлик билан шифокорга мурожаат қилиши керак.\n— Беморни соғлом оила аъзоларидан ва биринчи навбатда ёш боладан ажратиб қўйиш лозим, унга алоҳида идиш, кийим, сочиқ ва ҳ.к. ажратилиши зарур.\nЎТКИР ЮҚУМЛИ ИЧАК КАСАЛЛИКЛАРИНИНГ ОЛДИНИ ОЛИШ\nКасалликни турли микроорганизмлар келтириб чиқаради. Ушбу микроорганизмлар илиқ-иссиқ шароитларда тез кўпайиши сабабли касалликлар асосан кеч баҳор, ёз ва куз мавсумларида кўпроқ учрайди. Касалликнинг юқиш йўллари ва келтириб чиқарувчи омиллари:\n— болаларга бериладиган қўшимча овқатларни тайёрлаш жараёнида санитария-гигиена қоидалари ҳамда сақлаш шароитларига риоя қилмаслик;\n— қайнатилмаган сувни ичиш;\n— уйда ва жамоат жойларида озодалик ва орасталикка риоя қилинмаганда, айниқса қўлларни овқатдан олдин ва ҳожатдан кейин совунлаб ювмилмаганда;\n— уйда ва жамоат жойларда шахсий ва умумий гигиена қоидаларига риоя қилмаслик;\n— мева сабзавотлар ва полиз маҳсулотларини ювмасдан истеъмол қилиш;\n— яхши сақланмаган ва узоқ вақт туриб қолган овқатлар ҳамда ҳар хил турдаги салатларни истеъмол қилиш;\n— овқатланиш тартиби ҳамда маданиятига эътибор бермаслик, яъни ҳўл мевалар ҳамда полиз маҳсулотларини истеъмол қилинганидан сўнг қайнатилмаган сув ичиш ёки уларни ёғли овқатлар билан бир вақтнинг ўзида истеъмол қилиш;\n— ушбу касаллик билан оғриган бемор билан мулоқотда бўлганда шахсий гигиена қоидаларига риоя қилмаслик;\n— белгиланмаган очиқ сув ҳавзаларида (фавворалар, каналлар ва ҳ.к.) чўмилганда сув билан микробларнинг организмга тушиши;\n— касаллик қўзғатувчиларини ташувчи пашшаларнинг кўпайиши;\nКасаллик аломатлари: умумий ҳолсизлик, қорин соҳасида оғриқ бўлиши, иштахасизлик, кўнгил айниши, қайт қилиш, қайт қилиш, тананинг сувсизланиши, талвасаланиш. Агарда, ўзингизда ёки оила аъзоларингизда касаллининг илк белгилари сезилса, зудлик билан оилавий поликлиникалар, ҚВПларининг шифокорига мурожаат қилиш ва уларнинг тавсиясига кўра, даво-муолажаларини олиш керак.\nКасалликнинг олдини олиш борасидаги зарур профилактик тадбирлар:\n— 1 ёшгача бўлган болаларни кўкрак сути билан боқиш, 6 ойдан кейин бериладиган қўшимча овқатларни тайёрлаш жараёнида санитария-гигиена қоидаларига қатъий риоя қилиниши, улар учун овқатларни бир марта овқатлантиришга етадиган миқдорда тайёрлаш, шу мақсадда ишлатиладиган полиэтилен ва шиша идишларни ювилиши ҳамда қайнатилишини таъминлаш;\n— ҳўл мева ва полиз маҳсулотларини яхшилаб ювиб истеъмол қилиш;\n— яхши сақланмаган ва узоқ вақт туриб қолган овқатлар ҳамда ҳар хил турдаги салатларни истеъмол қилмаслик;\n— овқатланиш тартиби ҳамда маданиятига эътибор бериш, яъни мева сабзавотлар ҳамда полиз маҳсулотларини истеъмол қилинганидан сўнг қайнатилмаган сув ичмаслик ёки уларни ёғли овқатлар билан бир вақтда истеъмол қилмаслик;\n— совутгичларни тоза тутиш, ундаги маҳсулатларни янгилаб турилишига эътиборли бўлиш;\n— болаларда ёшлигидан сўрғичдан фойдаланишни таъқиқлаш; уйда, жамоат жойларида шахсий ва умумий гигиена қоидаларига риоя қилиш;\n— чўмилиш учун мўлжалланган сув ҳавзаларида чўмилиш; қўлларни овқатдан олдин ва ҳожатдан кейин совунлаб ювиш ва бу кўникмани болаларга ёшлигидан сингдириб бориш; кундалик турмушни тўғри режалаштириш, жисмонан фаол бўлиш;\n— пашшаларни кўпайишига йўл қўймаслик керак.


Эрон президенти АҚШдаги президентлик пойгасини "ёмон" ва "энг ёмон" ўртасидаги танлов деб атади\n20:24 / 23.10.2016\nЭрон президенти Ҳасан Руҳоний АҚШ президенти лавозимига номзодлар ичидан энг оммавийларини назарда тутиб, АҚШдаги президентлик пойгасида одамлар "ёмон" ва "ундан ҳам ёмонроқ" ўртасида танлашаётганини айтди. Бу ҳақда Reuters ахборот агентлиги хабар бермоқда.\n"Америка 200 йилдан бери демократия борлигини айтиб келади, уларда 50 дан кўпроқ президентлик сайлови бўлиб ўтган, бироқ бу давлатда маънавият йўқ", деб айтди Руҳоний.\nРуҳонийнинг айтишича, АҚШ президенти лавозимига номзод Хиллари Клинтон ва Дональд Трамп дебатларда ўзаро бир-бирларини айблаб, бир-бирларини мазаҳ қилиб келмоқдалар. Руҳоний АҚШдаги сайловолди пойгасида кимни афзал кўриши ҳақидаги саволга у пойгада ёмон ва ундан ҳам ёмонроқ ўртасида танлов бўлаётганини кўраётганини айтди ва бу таърифлардан қайси бири қайси номзодга тегишли эканлиги борасида аниқлик киритмади.\nАҚШ Ҳасан Руҳоний президентлик пойгаси


Хитой Қирғизистонга минг тоннадан ортиқ озиқ-овқат маҳсулотини жўнатди\n07 декабр 2021, Тошкент вақти: 02:58\nХитой ҳукумати Қирғизистонга 1150 тонна буғдой уни, 75 тонна шакар ва 50 тонна соя ёғидан иборат гуманитар ёрдамни етказиб берди. Бу ҳақда 4 ноябрь куни Қирғизистон Фавқулодда вазиятлар вазирлиги хабар берди.\n58 та контейнерда олиб келинган гуманитар ёрдам 5-25 октябрь кунлари Бишкекдаги Давлат захиралари жамғармаси омборхонасига жойлаштирилган. Маҳсулотлар қирғиз ҳукуматининг махсус қарори чиқарилгунига қадар бу ерда сақланади.\n2021 йил қирғиз деҳқонлари учун оғир келгани муносабати билан озиқ-овқат маҳсулотлари етиштириш аввалги йиллар даражасида бўлмаган. Қурғоқчилик оқибатида кўплаб экин майдонлари қуриб қолди, ем-ҳашак етишмаслиги ортидан эса чорва моллари ҳалок бўлди.\nБунинг оқибатида Қирғизистонда озиқ-овқат маҳсулотлари ва гўшт нархи кескин ошиб кетган эди.


Жириновский Макронга шапалоқ туширган эркакни 10 йилга қамашга чақирди - Zamin.uz\nЛДПР фракцияси раҳбари Владимир Жириновский, эркак томонидан шапалоқ туширилган Франция президенти Эммануэль Макрон ҳодисасига изоҳ берар экан, "ярамас учун энг жиддий чора кўрилишига" умид қилишини айтди.\nОдамлар орасида турган эркаклардан бири Макронга тарсаки туширади. Ҳолатга шу заҳоти қўриқчилар аралашди, тажовузкорлик намойиш этган эркакнинг қўли қайрилди. Ҳодиса натижасида икки шахс қўлга олинди. Қўлга олинганларнинг иккинчиси юз берган ҳодисани видеога олаётган бўлган.\nЯнгиликлар » Дунё » Жириновский Макронга шапалоқ туширган эркакни 10 йилга қамашга чақирди


ИнтерФУТБОЛ :: Радамель ФАЛЬКАО: «АПЛдаги ФУТБОЛ МЕНГА ТЎҒРИ КЕЛМАЙДИ»\nРадамель ФАЛЬКАО: «АПЛдаги ФУТБОЛ МЕНГА ТЎҒРИ КЕЛМАЙДИ»\nРадамель Фалькао 33 ёшида тинимсиз гол уриб, оқсаётган «Монако»ни «судраб юрибди». Колумбиялик футболчининг айтишича, у фаолиятини якунлаганидан сўнг спортнинг бейсбол тури билан профессионал тарзда шуғулланмоқчи. Радамель бу ҳақда France Football нашрига берган интервьюсида айтиб ўтди.\n- Радамель, «Марлинс» (Майами шаҳрининг бейсбол жамоаси) ўйинларини ҳамон кузатиб боряпсизми?\n- Ҳа. Таътилимни Флоридада ўтказаман. Ўшанда «Марлинс»нинг ўйинларини томоша қилиш учун албатта, вақт топаман. Бейсболни жуда яхши кўраман. Болалигимда Венесуэлада (ушбу мамлакатда яшаган) мазкур спорт тури билан шуғулланардим. Умуман олганда, ёмон ўйнамаганман. Менинг, умуман, мамлакатдаги барча болаларнинг кумири Андрес «Эль Гато» Галаррага бўлган. Шунингдек, Омар Визкел ва Оззи Гилленларнинг ҳам ҳаракатларини кузатардим. Улар ҳам мен каби шортстоп позициясида ўйнашган.\n- Бейсболнинг қайси жиҳатлари кейинчалик футболда асқотган?\n- Фикрни жамлаш. Бейсбол футбол каби динамик спорт тури эмас. Унда хаёлни бир жойга қўйиш, хотиржамлик, ўзига бўлган ишонч ва ҳаракатларнинг аниқлиги муҳим роль ўйнайди. Баъзида еттита иннингда (бир давра тўққиз иннингдан иборат бўлади) ҳам тўпга тегмаслигингиз мумкин. Лекин фикрни бўлмаслик лозим. Чунки исталган пайтда ўйинга қўшилиб кетишингиз мумкин.\n- Йохан Кройфф ҳам ёшлигида бейсбол билан шуғулланган. Айтишича, бундан реактивликни ўзлаштирган экан...\n- Ҳа, бейсбол ҳаракатлар координациясини ривожлантиришда фойда берадиган ажойиб спорт тури. Шунингдек, у интизомга ўргатади. Унда реакцияни ривожлантирасиз. Ахир тўп сизга 130 км|соат тезликда учиб келади. Ана шу тўпга чиллак («бита») билан уришни тасаввур қилиб кўринг. Агар шундай реакцияни ривожлантирсангиз, футболда қўл келиши табиий. Боз устига, футболда осонроқ. Негаки, тўп бу тезликда учиб келмайди. Хуллас, футболчилик фаолиятимни якунлаганимдан сўнг бейсбол билан шуғулланмоқчиман.\n- Майкл Жордан сингарими?\n- Ҳа, худди Жордандек. Лекин Майкл юқори савияда ўйнай олмаган. 31 ёшли Жордан иккинчи лигада «Байронс» жамоаси шарафини ҳимоя қилган. Менда ҳам шундай мақсад бор. Худди футболдаги каби бейсболда ҳам муваффақият қозонмоқчиман.\n- Футболчилик фаолиятингиз бошланганига кўп бўлди. Адашмасам, 13 ёшингизда. Профессионал футболдаги биринчи голингизни эслай оласизми?\n- Жуда яхши эслайман. Бу 1999 йили рўй берганди. Ўшанда Колумбия футболида бир қоида бор эди. Биринчи дивизион клублари ҳеч бўлмаса бир нафар 20 ёшдан кичик футболчини майдонга туширишлари шарт этиб белгиланганди. Иккинчи лига вакиллари учун эса бу лимит 17 ёшни ташкил қиларди. Бир дақиқага бўлса ҳам туширишлари лозим бўлган. Ўшанда «Лансерос Бояка» жамоаси сафида ўйнардим ва 13 ёшда эдим. Лекин катта ёшлилар билан бирга тўп сураверардим. Барибир, мени ҳимоя қилишарди. Бир куни ҳамма ёш футболчилар жароҳат олишганди. Менга «Қани, Фалькао! Фақат сен қолдинг», дейишган. Аммо дастлабки голимни бир мавсумдан кейин «Санта Фе» (Богота) фарм клуби бўлган «Кондора» дарвозасига урганман.\n- Чемпионлар Лигасидаги биринчи голингиз-чи?\n- 2009 йили Мадриднинг «Атлетико»сига урганман. Ўшанда «Порту»да ўйнардим. «Матрасчилар» дарвозасини товоним билан нишонга олганман.\n- Шунчаки, роҳат олиш учун кўпроқ ўйнашим керак эди. «Ривер Плейт»да тўп сурган кезларимни назарда тутяпман. У ерга 15 ёшлигимда бориб, тенгқурларим билан ўйнардим. Лекин профессионал бўлиш истаги тинчлик бермасди. Фақат шу ҳақда ўйлардим. Шахсий ҳаёт ва шунга ўхшаш нарсаларни унутиб қўйгандим. Ҳаммаси бирданига бўлишини хоҳлардим. Агар бирор ишим ўнгидан келмаса, қаттиқ жаҳлим чиқарди.\n- Сиз жарима майдони ўйинчиси саналасиз. Лекин ҳар доим бундай бўлмагансиз. Шундайми?\n- Фаолиятимнинг энг муҳим даври «Порту»га тўғри келади. Беш йилдан буён бир-бири билан ўйнаган коллективга келиб қўшилганман. Жамоанинг ўз услуби бор эди ва бунга мослашишим талаб этиларди. Вазифам фақат гол уришдан иборат бўлган. Қанотларда эса тўпни қойилмақом тарзда етказиб бера оладиган футболчилар ўйнарди. Ҳар бир ўйинчининг майдонда ўз вазифаси бор эди. Меники рақиб дарвозасига яқинроқ туриш бўлган. Айнан «Порту»да марказий ҳужумчига айланганман.\n- Шундоқ ҳам ҳар доим ҳужумда ўйнагансиз...\n- Деярли ҳар доим. Ўсмирлар терма жамоасида плеймейкер вазифасини бажарардим.\n- Янги роль қанчалик ёқиб қолган?\n- Охирги пасни беришни уддалардим, ўйинни яхши ўқий олардим. Умуман олганда, ҳамиша олдинги чизиқда ўйнаш ёққан.\n- Марказий ҳужумчи бўлиш учун муайян бир характерга эга бўлиш керакми?\n- Муҳими - гол уриш истаги. Лекин ҳужумчилар кўпинча 80 дақиқа тўпга тегинмасликлари мумкин. Кейин эса гол уриб, ўйин қаҳрамонига айланишади. Бошқа бир ўйинчи эса бутун учрашув давомида тинимсиз меҳнат қилади, жамоа учун ўйнайди. Лекин ўйиндан кейин ҳеч ким уни қайд этмайди. Яъни, ҳужумчиларга фақат голига қараб баҳо беришади. Менимча, бу ноҳақлик.\n- Марказий ҳужумчи ҳамиша бошқаларга боғланиб қолади...\n- Ва у ҳамиша тўп оширилишини кутиши керак. Айнан «Порту»да шундай ўйнашни ўрганганман. Яъни жамоадошлар билан ҳамкорлик қилишни. Ҳужумчи учун голли вазиятларни яратиб берадиган футболчилари бор жамоа керак. Акс ҳолда...\n- Бу билан «Атлетико» ушбу тоифага кирмаган, демоқчимисиз?\n- Қаерда, қайси жамоада ўйнамай, маҳаллий чемпионатга мослашишга ҳаракат қилганман. «Атлетико»да «Порту» сингари қанотдан қойилмақом тарзда тўпни етказиб берадиган футболчилар бўлмаган. Шунингдек, чемпионат ҳам мутлақо бошқача. Ла Лигада жамоалар тўп билан кўп ишлашади. У ерда чиройли футбол шайдолари бисёр. Англияда эса умуман тескариси, футболчи 90 дақиқа тиним билмайди. Бу менинг футболим эмас.\n- Гарчи бўйингиз баланд бўлмасада, бош билан яхши ўйнайсиз. Буни қандай ривожлантиргансиз?\n- Аввалданоқ бош билан ўйнаш ёқарди. Кейин Аргентина чемпионатида бу жиҳатимни ривожлантирдим. Чунки у ерда ҳужумчилар бош билан кўп ўйнашади. Умуман, ҳужумчи бош билан яхши ўйнаши керак.\n- Аммо мисол қилиб айтадиган бўлсак, Анелька ёки Анри каби футболчилар бу жиҳатдан кучли эмаслар.\n- Фикрингизга қўшиламан. Роналдо ҳам. Лекин менда табиий хусусият бор. Боз устига, бош билан ўйнашни кўп машқ қилганман.\n- ЖЧ-2014дан олдин тиззангиздан олган жароҳатингиз руҳий зарба бўлганми?\n- Ҳар қандай футболчи жароҳатдан тикланганидан сўнг ўйинини топиб олишга қийналади. Ҳа, бу руҳий зарба. Аввалига яккакурашлардан қочишга уринасиз. Менинг муаммоим шундай иборат эдики, жароҳат туфайли жаҳон чемпионатини ўтказиб юборганман. Колумбия 16 йил мундиалнинг финал босқичига чиқа олмаганди. Шундай имконият вужудга келганда фойдалана олмаганимдан қайғурганман. Ваҳоланки, саралаш баҳсларини кўтаринки руҳда ўтказгандим.\n- Неймар ЖЧ-2018 олдидан жароҳат олди. Барча чемпионатгача тиклана олмаслигини айтганди. Бироқ у бунинг уддасидан чиқди...\n- Менда бошқача бўлган. Қайта жароҳат олишим хавфи юқори эди. Ахир ўз организмимни ўзим яхши биламан-ку. Тўғри, ўзимни тузалгандек кўрсатишга ҳам ҳаракат қилганман. Бироқ бор кучим билан ўйнасам, жароҳат олиш ҳақида ўйламайман. Шунингдек, мендан кўра тайёрроқ бўлган футболчининг ўрнини эгаллаб олган бўлардим.\n- Сиз Моуриньо, Луи ван Гал, Симеоне, Виллаш-Боаш, Жардим каби мураббийлар қўл остида шуғуллангансиз. Улардан қай бири фаолиятингизда муҳим роль ўйнаган?\n- Пассареллани унутдингиз. Шунингдек, «Порту»даги Жезуалду Ферейрани ҳам. Айнан ундан ҳужумчи нима қилиши ёки қилмаслиги кераклигини ўрганганман. Кейинчалик унинг ўрнини Виллаш-Боаш эгаллади. У ҳам ўз фикрларини миямизга қуя олган. Симеоненинг «Атлетико»сига мутлақо бошқача футболчи сифатида ташриф буюрганман. Кейин «Монако»да Жардим қўл остида янада ишончли ўйнай бошладим. Ван Гал - ўзига хос ҳолат. Нимани ўйлаётганини юзингизга айтарди. Умуман олганда, шундай қилиш керак. Баъзида уни тушунмасдим. Лекин Луи ҳам фаолиятимдаги муҳим мураббийлардан бири саналади.\n- Моуриньо ҳақида қандай фикрдасиз?\n- «Челси»га борганимда у жамоани уч йилдан буён бошқарарди. Орадан тўрт ой ўтгач, уни ҳайдаб юборишди. Хуллас, Жозенинг қандай мураббий эканлигини ҳис қилишим учун вақт бўлмади.\n- Тьерри Анри-чи?\n- Футболни яхши тушунади. Лекин уч ойда ҳеч нима қилиб бўлмайди.\n- Ҳозир «Монако» яхши ўйин кўрсатмоқда.\n- Яхши футболчилар келди, жароҳат олганлар сафга қайтди. Албатта, ўйин ўзгарди. Одатда, жамоа етакчисини йўқотса, ўйинини ҳам йўқотади. Мана, «Реал»га қаранг, Криштиану кетганидан сўнг нима бўлди? Дастлабки уч-тўрт ой умуман ўзларига ўхшашмади. Тўрт ой - бу ярим мавсум дегани.\n- Жардимнинг қайтишини эшитиб ҳайрон бўлдингизми?\n- Бунақаси бўлиб туради. Чемпионат аввалида мураббийни ҳайдашади, кейин қайтариб олиб келишади. Жорий мавсум «Вильярреал»да ҳам шундай бўлди. Раҳбарлар нимани исташса, шу бўлади.\n- «Йўлбарс» лақабини қаердан олгансиз?\n- Аргентинада, «Ривер Плейт»да шундай аташган. Ўйинларнинг биридан сўнг Гонзало Лудуено худди йўлбарсдек ўйнаганимни айтган. Шундан сўнг лақаб бўлиб қолди.


Баҳорнинг илк кунида Ўзбекистонда қандай об-ҳаво...\n28.02.2021 17:25 0 3064\nРеспублика Гидрометеорология хизмати 1 март, баҳорнинг илк кунида кутилаётган об-ҳаво маълумотини эълон қилди.\nҲаво ўзгариб туради, ёғингарчилик кутилмайди Шамол шарқдан 3-8 м/с тезликда эсади. Ҳарорат кечаси 1° совуқ-1° илиқ, кундузи 13-15° илиқ бўлади.\nҲаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 8-13° илиқ бўлади.\nҲаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 3° совуқ-2° илиқ, кундузи\nҲаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ баъзи жойларда 2° совуқгача, кундузи 10-15° илиқ бўлади.\nҲаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° илиқ, баъзи жойларда 2° совуқгача, кундузи 12-17° илиқ бўлади.\nҲаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5-10 м/с тезликда эсади. Ҳарорат кечаси 0-5° совуқ, кундузи 5-10° илиқ бўлади.\nҲаво ўзгариб туради, ёғингарчилик кутилмайди. Баъзи жойларга тушиши мумкин. Қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси 3-8° совуқ, кундузи 3-8° илиқ бўлади.\nБугун бир қатор ҳудудларда ёмғир ёғиши мумкин — «Ўзгидромет»\nЖамият 10/05, 08:53\nСел келиши хавфи бор — бугунги об-ҳаво маълумоти